
DEZVĂLUIRE 

Dictonul „Cunoaşte-te pe tine însuţi” se referă nu 
numai la om ci, extrapolând, se poate referi la un popor 
sau la o planetă, de exemplu. În această carte, „Ştiutorul 
fără lauri” Elie Dulcu, încearcă să ne arate cu lumina 
cunoaşterii provenite prin sufletul său, profunzimea 
rădăcinilor neamului românesc, pe care diferite opinii l-au 
plasat în ogrăzi străine. Căci spune şi dovedeşte el 
„Latinitatea nu este de la Traian încoace... latinii sunt 
intraţi în istorie, pe firul evoluţiei în urma noastră”. 

Denumirea ţării „ROMÂNIA” nu vine de la cuvântul 
„roman”, căci dac-ar fi aşa, mult mai nimerit ar fi să se 
numească astfel Italia (locul lor de baştină) sau Grecia, 
Franţa ori Anglia, unde romanii au stat 500 de ani, nu ca la 
noi, doar 150 de ani, după care au plecat de bună voie, 
nesimţindu-se probabil ca „acasă”. Desigur că a fost 
importantă trecerea lor prin istoria noastră, ca şi a altora, 
căci ne-am îmbogăţit limba şi traiul cu câte ceva de la cei 
ce au fost vremelnici pe aceste locuri; am primit de la ei 
unelte şi cuvinte, poate ca dar pentru ospeţie, şi le-am 
dăruit şi noi strămoşeasca danie din ce-am avut mai bun. 
Dar am rămas aceiaşi. Cele şase milenii de vechime scrisă, 
anunţate la Tărtăria, pot fi completate cu figurile de la 
Lepenski Vir (Porţile de Fier) sau Cetăţeni, ducând 


vechimea noastră mult mai în străfunduri de timp şi 
legând-o de alte civilizaţii enigmatice, de mult uitate. Elie 
Dulcu, prin cercetări lingvistice, prin cuvinte şi datini, 
relevă multiplele legături spirituale între cultura dacă şi 
cultura indiană străveche, ducând firul lor comun mai 
departe spre „ţara lui Mu”, etc. Cartea de faţă nu este 
numai o înşiruire de date, analize şi retrospecţii, ci este 
dorul de dragoste al unui om care a trăit pentru ţara lui. 
Ea trebuie citită cu mintea şi înţeleasă cu sufletul. 
Moştenirea strămoşilor nu trebuie să ne creeze trăiri de 
mândrie deşartă, ci de bucurie molcomă, de datorie şi 
respect pentru ei, necesare în viitorul dorit de noi. Căci, cu 
cât avem mai mult suntem datori mai mult faţă de ceilalţi. 
Să dovedim aceasta cu înţelepciune şi dragoste de semeni. 

Suntem aici, dintotdeauna! Am coborât aici din stele 
şi Cuvânt ca să ne trăim veşnicia; ne-am născut din dor şi 
iubire şi ne-am spălat cu lacrimi; dar am adus cu noi 
„Omenia “ şi ea va birui. 

Claudian Dumitriu - Preşedintele Fundaţiei de 
Inforenergetică „Sf. Apostol Andrei” 


CUVÂNTUL EDITORULUI 

Elie Dulcu s-a născut în 1908 în comuna Aninoasa din 
județul Gorj. Încă din tinerețe a fost atras de filosofia, 
istoria şi învățăturile străvechi indiene. După absolvirea 
Şcolii Normale din Târgu-Jiu urmează cursurile 
Universității din Cluj, Facultatea de Limba engleză. 
Autodidact prin excelenţă, îşi însuşeşte şi limbile franceză 
şi italiană, iar mai târziu unele noțiuni de sanscrită. 

Atracția spre metafizică, inițierea în învățăturile 
ezoterice îl determină ca, împreună cu fratele său George, 
absolvent cu titlul de doctor în fizico-matematici al 
Universității din Torino şi asistent la Universitatea din 
Cluj, să abandoneze activitățile de zi cu zi şi să se dedice 
publicării în România a unor lucrări inițiatice ezoterice şi 
nu numai. 

Editura RAM Aninoasa - Gorj, condusă de cei doi 


fraţi Dulcu, a fost în perioada anilor '30-'40 şi până în 1946 
un precursor în acest domeniu. In îngrijirea şi în 
traducerea lor s-au publicat titluri ca: Vasile Pârvan - 
„Datoria vieţii noastre”, Platon - „Fedan”, Lao Tze - 
„lao Te King”, J.C. Chatterji - „Filosofia ezoterică a 
Indiei”, precum şi lucrări ale D-nei Alice Bailey. O 
bogată corespondenţă a fost purtată pe tema volumelor 
editate cu personalităţi ale vremii printre care Mircea 
Eliade, Henriette Yvonne Stahl, Anton Dumitriu, 
Jwala Prasat Singhal, Alice Bailey ş.a. 

Noţiunile de sanscrită acumulate l-au făcut pe Elie 
Dulcu să aprofundeze cunoaşterea în original a unor cărţi 
de iniţiere străvechi, autorul reuşind astfel să presupună 
identificarea filonului de origine al limbii române. După 
încheierea războiului şi închiderea editurii, destinul lui Elie 
Dulcu a urmat alte căi. După o perioadă de oarecare 
celebritate dobândită în perioada interbelică, ajunge să 
desfăşoare munci ca magaziner, statistician, profesor de 
vioară, pensionându-se apoi în urma unor boli căpătate în 
locurile pe unde a fost reţinut câţiva ani fără vreo vină. 

Om de o înaltă forţă morală, Elie Dulcu a continuat să 
scrie. Cartea pe care o publicăm îşi are rădăcinile în 
perioada de dinaintea războiului şi a fost aşternută pe 
hârtie în 1966. Trimisă la diverse reviste şi foruri ştiinţifice 
(inclusiv Academia Română) ea a suferit mai multe revizii 
şi acualizări, ultima dintre acestea datând din 1978. Din 
această cauză, toate referirile autorului sunt strict legate 
de perioada de dinainte de revoluţie şi de cădere a 
comunismului. Trimiterile la cărţi şi lucrări apărute după 
1978 aparţin în exclusivitate editorului, care a încercat, 
modest, să completeze prezentul op. De asemenea toate 
notele din subsol sau de la sfârşitul lucrării aparţin 
editorului, care astfel a încercat să indice toate sursele, în 
măsura în care a reuşit identificarea lor. Stilul lucrării, 
care poate părea unora arhaic sau depăşit este însă cel 
original. 

Din păcate, dispariţia dintre noi a autorului ne-a 
determinat să optăm pentru păstrarea acestei forme cu 


tentă arhaică. Extrase din ultima revizie au apărut în serial 
în revista „Ştiinţă şi tehnică” numerele 10 şi 11 din 1991. 
Lucrarea nu contrazice ideea latinităţii noastre, ci merge 
mai departe, afirmând existenţa unui filon comun, atât 
pentru limba noastră - ca o continuatoare a limbii dacilor 
-, cât şi pentru limba latină. Din păcate, în 1994, Elie 
Dulcu, a trecut Dincolo discret, aşa cum a trăit o viaţă 
întreagă. 
Editorul 


GLIFE INTRODUCTIVE 

Istoria, lat. şi gr. historia, de la histor, cunoaştere, cf. 
ideidenai, a cunoaşte, este o metodă lucidă de a şti, nu 
numai o arhivă sistematică a trecutului. Ignoranţa este 
principala cauză a confuziei din lume. Mitografierii de azi 
n-au înţeles sensul istoriei, nefiind convinşi că focul 
cunoştinţei arde toată acţiunea de pe planul iluziei şi 
mistuie toate muceniciile. Pavel, apostolul ne-a prevenit 
însă: „Dacă cineva îşi închipuie că ştie ceva, încă n-a ajuns 
să cunoască cum se cuvine să cunoască”. Dar cu cât 
adâncim gândirea cu atât ni se pare totul mitopeic şi fără 
timp. Credem, totuşi, că numai prin trăire câştigăm simţul 
proporţiei, înţelegerea valorilor şi simţul sintezei. Căci trei 
idei trebuie să ne domine în acest interval al vieţii: ideea 
de experienţă, ideea de expresie şi ideea de expansiune. 
Tot aici este cazul să ne amintim şi de fraza celebră a lui 
Socrate, disperat că nu ştie tot: „Oide me uden eidenai” 
(Știu că nu ştiu nimic.). 

Desigur, încercarea de a şti, de a cunoaşte, trebuie să 
ducă neapărat la ceva viu şi mereu prezent, bunăoară la o 
nouă geneză a omului, de astă dată lăuntrică, prin 
meditaţie şi cunoaştere, ca scop evolutiv al său, un scop de 
care nu scapă nici o teorie sau practica umană. Autorul, în 
hieros logosul său, nu pretinde infailibilitate. În faţa 
raţiocinaţiei şi a intuiţiei sale, trecând prin ştiinţe 
tradiţionale uitate de lume şi de istorie, rezultat a întregi 
milenii de gândire, filosofii tainice ale viului în Natură şi 


Fire, a căutat să dezlege misterul vital al arhistrăbunilor 
săi, băştinaşi ai aceluiaşi tărâm de milenii şi ai aceleiaşi 
limbi de care nu s-au putut lepăda, nici vrând, nici 
nevrând, ca să nu piară cu nume şi fiinţă. In excursul său, 
autorul arată că este cu neputinţă ca poporul să arunce în 
gheena uitării limba sa maternă, firească, spre a culege o 
alta de la neamurile dimprejur, fie antice, medievale, sau 
moderne. Dacă poporul e trupul şi limba e sufletul, cum 
spunea Aron Pumnul, iată, deci, că şi după nimicirea 
trupului limba rămâne. Şi azi latina este în uz, e vie în scris 
şi în litanii religioase. Europeii, după o ortoepie mai veche, 
au preferat-o până mai deunăzi în cărţi şi acte. Ne-am 
întrebat într-o nelămurire totală: Cum de a dispărut, chiar 
din primii ani, zece ne spun istoricii, limba dacilor? Limba 
este întâiul mare poem al unui popor, spune Lucian 
Blaga. 

Poporului îi era prea sfântă plămădeala în aceeaşi 
ţărână şi cu acelaşi grai în care s-a născut. Aceasta 
antichitate arhaică e Prima Mater-ia din care şi în care s-a 
zămislit. Ar putea cineva trece de fruntariile sau de 
graniţele Patriei sale şi, în uitare de sine, să spună că de 
acolo şi nu de aici se trage? L-ar dezminţi firea şi limbajul, 
care au rezistat mereu în bătaia vânturilor cardinale. 
Autorul şi-a asumat întreaga răspundere a expresiei 
neobişnuite a gândurilor sale, a glosei care i-a frământat 
învăţătura, fiind pregătit să facă faţă oricăror acuzaţii de 
natură dogmatică. Că textul are multe neajunsuri şi lipsuri 
şi defecte, este pe deplin conştient. Tot ce pretinde este ca, 
oricât ar părea de vizionară teza sa, coerenţa şi 
consistenţa celor afirmate să cadă de acord cu ipotezele 
laborioase şi operative acceptate de ştiinţa istoriei. Aşa 
cum se destăinuie de la început cititorului avizat, autorul 
încearcă să înfăţişeze o problemă imperioasă a zilelor 
noastre: Trăinicia stirpei româneşti. 

Adevărurile descoperite de el nu sunt prezentate ca o 
revelaţie. Cele cuprinse în micul său opus se găsesc 
rătăcite peste tot. Înmănuncherea lor, sub un raţionament 
strâns, este opera a numeroşi ani trudnici de studii, 


verificări şi anxietăţi. Şi a ajuns la trainica spiritualitate 
traco-daco-romană care ne mână mereu înainte şi face să 
triumfe fiinţa interioară. A mai vorbit cineva de atunci de 
Spiritul nevăzut al Naturii, a cărui Rază o simte omul până 
în adâncul lui necunoscut? S-a cercetat conexiunea 
metafizică a Minţii cu Materia? 

Fireşte, cei ce se pronunţă în ale ştiutului se 
deosebesc în metodă: 

a) scioliştii (sciolus, scius, scire, demi-savanţii), care 
îşi arată învăţătura oriunde, oricând, oricum şi în orice; b) 
scientiştii dogmatici, care se aruncă trup şi suflet în 
palpabil, sufocaţi de munţi de dovezi neconcludente sau de 
„gramada de systeme celle mai contradicutore alle sciintiei 
moderne,” cum scrie un istoric de prin secolul trecut 1; c) 
ştiutorii fără lauri, luaţi în derâdere pentru planarea lor 
îndelungată în conştiinţa timpului şi  călăuziţi de 
crezământul lor total în existenţa Umanității spirituale 
dinăuntrul omenirii fizice. 

Când vântul duce pe aripile lui sămânţa roditoare, 
aceasta rămâne acolo unde are mediul entuziast spre a-şi 
dimensiona intimitatea. Cuvântul entuziasm provine din 
enthousiasmos, de la enthousiazein, a fi inspirat, de la 
enthousia, de la entheos (en-theos), posedat de un zeu, 
cu sens larg de zel intens şi pasionat, admiraţie ardentă, 
fervoare, sentiment  extatic rezultat din presupusă 
inspiraţie sau posedare de către divinitate. Vântul e 
pneuma, iar sămânţa e înţelepciunea. Ce studii şi 
capacităţi istorice trebuie să aibă Eol spre a lăsa sămânţa 
purtată de el să fie absorbită de mintea largă şi 
înţelegătoare a omului prodigios? 

Pentru vederea dreaptă în lume şi pentru şederea în 
raport nemijlocit cu ea folosim singura metodă hărăzită 
omului, unic în sine, o metodă cu trei ramuri, direcţii sau 
dimensiuni de gândire, omul fiind în apariţia sa corp, suflet 
şi spirit. lată cele trei părţi ale cugetării sale: 

1. De la general la particular, de la Cosmos la 
microcosmos, mânat de legea analogiei, axioma 


hermetică - Ceea ce este deasupra este asemenea cu ceea 
ce este dedesubt şi ceea ce este dedesubt este asemenea 
cu ceea ce este deasupra - cu ajutorul intelectului înalt 
dezvoltat, a pătrunderii perspicace şi a cunoaşterii 
profunde. Căci priveliştea vieţii se face în sensul de mai 
sus, iar dorul paradisiac (vezi nostalgia paradisului la 
Novalis) îşi strânge forţele într-un punctum saliens spre a 
străpunge întunericul până la lumina edenică unde îşi va 
scălda tihna în acel „ospăț al eternității, ” cum îi ziceau 
dacii. 

2. Dinăuntru în afară, de la centru spre periferie, un 
centru care este peste tot şi cu o circumferință care nu 
este nicăieri (machina mundi, quasi habens ubique 
centrum, et nullibi circumferentiam, - Pascal, Cusa, 
Pitagora, Hermes), cu ajutorul intuiţiei larg şi îndelung 
folosite, a raţiunii pure şi a spiritualităţii ascensive. 
Comprehensiunea ultimă vine dintr-un colind de nicăieri 
spre centrul totalitar ca o călcare a drumului de 
întoarcere. 

3. De la Creator la Creaţie, cu ajutorul identificării, 
comuniunii, teofaniei, conştiinţei unitare şi totalitare. 
Numai când insul va ajunge aici va şti cu adevărat ce cere 
Intregul de la el, ce vrea Totul de la parte. Istoria ne învaţă 
să ştim Trecutul şi să cunoaştem Viitorul în Prezentul 
dominant, fără opunere şi tăgadă din partea Naturii, a 
Timpului şi a Spiritului. Aceasta duce la perceperea 
relaţiei dintre frumuseţea pământească şi Adevărul etern. 
Firul acesta e Viaţa însăşi şi merită să ni-l însuşim prin 
trăire de la starea de amoebă până la Buddha, fără catene 
existenţiale. Jertfirea necurmată face istoria lumii. De 
minimis non curat lex. 

Elie Dulcu 


I 

Istoria e sensul nostru 

Fugarul exordiu despre trăinicia stirpei româneşti, 
existența noastră în timp, e rodul a multor ani de intuiţii şi 


meditații, şi învederează speranţa că va stârni o punere de 
problemă asupra antichităţii noastre arhaice. Căci am luat 
de bun ceea ce spunea Lucian Blaga - „Există pentru 
ființa omenească o singură şansă de a lua contact cu 
realitatea însăşi: nu prin simţuri, nu prin idee, nu prin 
ipoteze, nu prin teorie, ci prin punere de” probleme, 
„adică prin deschidere de mistere ca atare”. Şi credem că 
va împlini marea nedumerire a multora asupra obârşiei 
noastre. Însuşi neaoşul Sadoveanu şi-o mărturiseşte prin 
anul 1956: „Eu n-am avut niciodată la îndemână o amplă 
documentare a obârşiei neamului nostru; dar întotdeauna 
am simţit în adâncul meu că nici o cotropire străină n-a 
putut altera - de-a lungul veacurilor - structura spirituală 
originară a poporului român”. Conchidem că prin veacuri 
Mihail Sadoveanu înţelegea mileniile noastre. lar Mircea 
Eliade mărturisea şi sperăm că ştia ceva: „Noi avem o 
protoistorie încă vie şi creatoare în folklore, avem un fel de 
spațiu transistoric care ne ajută să supravieţuim, cum am 
şi supraviețuit chiar în momentele cele mai dramatice”. 
Ce-l făcea pe George Călinescu, el care nu s-a înşelat 
niciodată în deducţii şi concluzii, să creadă cu putere în 
marele adevăr axiomatic: „mitul vechimii noastre?” 
Istoricii de meserie sunt din fire ostili speculațiilor cu 
aport nou, de aceea ne adresăm vizionarilor cu o mai mare 
putere de integrare, căci vrem să legăm nemijlocit un 
trecut fabulos de o memorie vie dintr-un prezent 
efervescent cu veleităţi uriaşe de mâine. Istoria, desigur, e 
mereu în mişcare dar, cum e cazul nostru, cu nişte rădăcini 
care sunt mereu aceleaşi. Goana după anticul românesc a 
lui Bolliac, Hasdeu sau Odobescu, a trezit un popor uitat, 
neglijat sau urgisit. Protoistoria lui îşi dezveleşte un viitor 
entuziast care îl cheamă spre un permanent „acum”. Se 
întrezăreşte o lumină în care se va vedea Lumina. Istoricii 
din secolul al XIX-lea sunt tezaure de dovezi şi autori, 
„fontane sigure de informaţiune”. Rămâne cititorului, de 
orice disciplină ar fi, să găsească dâre de aur care să-l 
scoată la drum. Altfel, ignoranţa va rămâne mai departe 
pricina de poticnire a minţii sale. Enigma neamului său, 


rebusul eternității noastre, va rămâne şi pe mai departe în 
starea de nedezlegare. De altfel, încă de pe atunci, autorii 
de mai sus se văicăreau că nimeni nu dă nici o importanţă 
urmelor băştinaşe. Iată, de pildă, cum se plângea Bolliac: 
„Sunt abia 4-5 ani de când cercetez ceramica dacică. Până 
acum 5 ani mărgineam cercetările mele numai între cele 
romane. Astfel făceau şi toți câţi aveau la noi gustul 
antichităţilor. Tot ce se găsea era roman şi tot ce nu putea 
fi roman era barbar prin urmare bun de sfărâmat, bun de 
aruncat” 2. 

Ba şi azi suferim de grave preconcepţii în privinţa 
autohtonilor daci. Numele de dac nu e doar de la anul 109 
l. Ch. după bătălia cu scordiscii, când aflăm că „Mincius 
Rufus imperator, cum a Scordiscis Dacisque premeretur...” 
ci de la dacul indian, dac, prob. con. cu sanscr. drak, 
repede, din dra, a fugi, poate şi originea cuvântului trac. 
Oricum, există şi azi denumiri cu dac. Vezi Dacca. Aşa cum 
există Bihar, Biharea, iar la noi Biharia. Şi altele. În India 
antică se mai cunoaşte şi o rasă de războinici numită An- 
dhaka. Astăzi începe a se auzi ceasul afirmării noastre 
spirituale. De aceea vom pleca şi noi urechea la glasul ce 
răsună nu numai în subconştientul fiinţei noastre naţionale 
ci şi în toată trăirea noastră. Teza prezentă se înscrie pe 
această linie. 

Geneza dintr-un mit fără contur pare aici fabuloasă şi 
astrală. Chinga teoriilor istorice, în ceea ce ne priveşte, e 
nu numai factice, ci de-a dreptul nefirească, oricât ar 
părea de comodă. Savanţi lucizi conchid că nu există teorie 
absolută cu veracitate completă. Ne-o spune bunul simţ 
comun. O mărturisea Eliade Rădulescu către amicul său 
Costache: „Ori tote suntu mincinose sau în retacire sau că 
numai una e veră. Şi care e aceea?” „Eroarea nu e în stele, 
ci în noi, ” declamă aedul englez în secolul al XVI-lea. 

Să lăsăm deci, pentru moment, obişnuitul obicei al 
minţii de a judeca lucrurile după aparenţe, oricât ne-ar 
părea ele de solide, şi nu după înţelesul lor interior, ca 
eroarea să nu se strecoare în expunerea şi în concluziile 
noastre. Altfel rămânem în fumul interpretării literei 


moarte. Şi cerem ca Shakespeare: Gently to hear kindly to 
judge! 

De aceea, ne-am îngăduit a ataca din nou problema 
zămislirii noastre. A pretinde câteva milenii pentru poporul 
nostru nu e o sfruntare sau o afirmaţie aleatorie şi 
gratuită. Niponii arogă obârşie solară (atlantă) şi aceasta îi 
face să fie printre cei dintâi într-o civilizaţie care se 
apropie fulgerător. Ne-a înciudat uşurinţa cu care se 
teoretizează că am luat şi luăm de la toţi, fie limbă, fie 
pământ, fie obiceiuri. Azi aflăm că pentru viaţa sufletească 
suntem datori slavilor, pentru cea intelectuală ungurilor - 
spre a nu mai vorbi despre cea administrativă (?), iar 
gândul românesc este de origine maghiară. Până în anul 
884 D. Ch., anul venirii acestui popor în Europa, noi am 
hălăduit pe dealuri, munţi şi văi fără gând, fără funcţia 
minţii. Cum de am putut trăi atâta veac până la venirea 
lor? 

Suntem un popor de munţi, de interiorizare. Am visat 
întotdeauna înălţimea şi profunzimea. De aceea gândul şi 
gândirea au fost provocate de timpuriu de excelsior-ul din 
noi. Ungurii, popor cunoscut înainte de europenizare ca 
praedo gentium, au găsit aici aceste unde ale sufletului. 
Deci, gândul românesc nu provine în nici un caz din 
mongoloidul gond, ci din vedicul gând. În fuga cailor nu se 
poate gândi. Fuga nu dă gândire. Aceasta nu se iscă în 
nomadism. Mai înainte se cere încetinirea drumului de sub 
picioare. Abia după aceea se caută cerul interior: 
cunoştinţa, al cărei foc mistuie nimicul trăirii. Ar trebui să 
se înţeleagă pentru totdeauna că „tocmai limbile 
nomazilor sunt supuse mutabilităţii“ (Max Muller), nu noi 
care eram încă din negura vremurilor „aşezaţi”. Ba chiar 
învățații evului mediu afirmau că dacii au aflat „piatra 
filosofală”. Dacă ne-am aminti numai de arcul lui Arjuna 
din poemul filosofico-religios Bhagavad Gita care se 
chema gandiva şi stimula evoluţia, tot am şti că gândirea 
românească e pe drumul ei propriu, anterior multor 
popoare pierdute de istorie. Să deducem că nu există o 
şcoală românească asupra propriei noastre obârşii? Atena 


şi Roma însele au luat de la noi şi au trecut totul prin 
civilizațiile lor splendide, după o „lustruire” (lustrare, lux 
lucis) de durată. Atenei i-am dat cefal, cap (ceafă), iar 
Romei anima, suflet, inimă, ca centru al conştiinţei. 

I-am putea aminti scepticului ortodox, spre a nu-şi 
anula gândirea, că însăşi misterele eleusine care au 
înnobilat Elada şi pentru care a rămas faimoasă în istorie, 
care stăteau la temelia tuturor actelor ei războinice, 
artistice, politice, filosofice, religioase, sunt aduse în Atica 
de Eumolp, poet şi discipol al lui Orfeu, exilat din Tracia, 
care a iniţiat şi iniţiază pe eleni, cum spune Plutarc în De 
esilio. În antichitate nu se punea la îndoială şi nu exista 
nici o controversă asupra acestei existenţe a tracului 
Eumolp şi asupra operei sale. In paranteză, acestea 
veniseră în Tracia din Egipt, aduse pe vremea aceea de 
Orfeu. Am dat mitologiei greceşti chiar pe Orfeu însuşi, 
mare poet şi muzician, inspirat de Apolo şi de Muze, 
capabil în septacordul lirei sale să conducă pe oameni, să 
vrăjească arborii şi stâncile, să stăvilească cursul apelor, 
să calmeze dobitoacele; un mare civilizator, în stare să 
înveţe misterele artei, agricultura (cultura grâului!) şi 
tainele sufletului; arta de a utiliza plantele, de a vindeca 
bolnavii; mare filosof, învățând taina de a consemna 
înţelepciunea. Iar tracii erau cei mai buni discipoli ai săi. 
In contextul agriculturii, secera ar fi fost descoperită de 
carpato-danubieni (Déchelette). A mai cultivat cineva în 
Europa grâul înaintea noastră? Nu cumva agricultura în 
Europa (vide cercetările prof. Berciu în peşterile La Adam 
din Dobrogea şi la Ciumeşti) a apărut tot pe aceste 
meleaguri? O, cât erau de întinse pe atunci! Deci, afirmaţia 
că am dat Greciei să nu mire cu nimic. Şi apoi, cui 
datorează elinii antici naiul şi fluierul? Pe un sarcofag dac 
se văd un geniu cântând la nai şi un altul la fluier. Şi azi 
aceste instrumente răsună covârşitor pe meleagurile 
proprii. Au reînviat cu o vigoare de neînchipuit pe plaiurile 
ţării de altădată. Cât priveşte folclorul muzical, o lume 
întreagă îl admiră, ca fiind cel mai bogat din lume 
(elveţienii) şi cel mai vechi (italienii). Bogăția şi vechimea 


lui nu pot fi explicate decât printr-o existenţă cu neputinţă 
de calculat. Dacă suntem urmaşii tracilor? Nu e nevoie să 
se argumenteze că fiul nostru este, prin noi, urmaşul 
tatălui nostru. 

Optica unghiului nostru arată că nu suntem mari, nu 
suntem mici. Stăm locului cu rostul nostru: Stăm armonic 
în concertul şi consensul general. Noi nu suntem o 
alcătuire fortuită a întâmplarii istorice, ci mergem înainte 
înzestrați cu un destin propriu de a alătura popoare şi de a 
deştepta popoare. Spiritualitatea aceasta ne-a creat istoria 
şi dăinuirea. Azi se vede cu prisosinţă cum etosul acestui 
popor iese din nou la iveală, pentru a lumina şi mai mult 
comunitatea universală ce se anunţă. Cu lumea romană, 
mai mult cu civilii romani din imperiu, a fost o împreunare 
furtunoasă cu podoabe şi haine noi. A urmat gestaţia 
pentru o altă ipostază a noastră. Am refăcut istoria, iarăşi, 
din amintiri mai puţin sigure. Dar sufletul e intact, 
nealterat, nevătămat. Ca număr, nici măcar jumătate plus 
unu nu sunt băştinaşii acestui pământ? Teoria prin care 
pretindem acest plus unu nu ni se pare nici desuetă şi nici 
inutilă. 

De scriam această pledoarie prin sec. I-II D. Ch. ce 
am fi spus? Că romanii şi dacii sunt urmaşii aceleiaşi mcre- 
souche. Încuscrirea, după acea moarte de om de cel puţin 
cinci ani, n-a adus nici o schimbare de natură, ci s-au făcut 
toţi o „apă şi-un pământ,” cu un plus de civilizaţie de un 
secol şi jumătate, care abia după un mileniu a ieşit la 
suprafaţă. Latinitatea nu e de la Traian încoace. Ea e prea 
veche spre a fi sesizată în iureşul de azi. Latinii sunt veniţi 
sau intraţi în istorie cu mult în urma noastră pe firul 
evoluţiei, căci circulaţia popoarelor se face de la răsărit 
spre apus. De aceea, Drang nach Osten a dat întotdeauna 
greş. Tot ce-i împotriva Firii se întoarce, mai devreme sau 
mai târziu, la aceeaşi matcă. Limba latină era din Alba. 
Cine erau aceşti albani care o vorbeau? Nu cumva se 
observă uşor că făceau parte din acelaşi neam din care au 
purces tracii, dacii, românii? De ce nu ni s-a injectat, o 
dată cu noua plămădire şi puţin spirit roman de dominație, 


de ieşire la orizont? Mai curând englezii au prins acest 
spirit pe un teritoriu unde nu apunea soarele niciodată. Şi 
au căzut şi ei, ca şi romanii, în ascuţişul săbiilor lor. 

Afirmăm teoria fermă că suntem parte 
integrantă din aceeaşi familie cu latinii. De aceea şi 
alfabetul, zis latin, cu care scriam înainte de venirea 
romanilor pe aceste tărâmuri. Descoperirile din Vâlcea, de 
la Ocniţa, au arătat aceasta: Limba plecată în zări 
diferite a dat traca, daca, latina şi româna. Să fi scris 
latineşte, oare, aşa cum mai târziu am scris slavoneşte, 
greceşte, iar azi franţuzeşte? Da, dar nu pe oale şi 
urcioare, care nu reprezintă o îndeletnicire a tagmei de 
sus! 

Aceasta nu înseamnă o exagerare a „ponderii 
autohtonilor la formarea limbii române în detrimentul celei 
latine,” cum ne spune recent un avizat, care foloseşte 
cuvântul detriment, însemnând „opoziţie de prediscuţie,” 
ci o restabilire calmă şi calculată a lucrurilor. Nu există 
nici o naţiune în Europa care să nu aibă cuvinte 
latine în lexicul lor, mai mult sau mai puţin. Englezii 
au latina şi saxona fifty - fifty şi nu putem pretinde că sunt 
latini, deşi acolo romanii au stat o jumătate de mileniu, iar 
la noi un veac şi jumătate. Mai puteau sta până la 
împlinirea unui mileniu, dar ne-au părăsit la timp; am 
rămas aceiaşi, şi noi şi ei. Fiind însă dintr-aceeaşi spiţă 
străveche, a existat o consonanţă între cele două popoare. 
Daca şi latina nu erau limbi antagoniste. Latina ne-a 
îmbogățit vocabularul până în ziua de azi. Procentul 
cuvintelor latine în limba română este mai mare decât în 
limba italiană, aşa cum s-a afirmat la congresul latiniştilor 
de la Bucureşti. Dar una e îmbogăţire şi alta e mutatie. 
Pentru ghicirea lucrurilor depinde ce metodă folosim: 
metoda deductivă a lui Plato sau cea inductivă a lui 
Aristotel. 

Cum se face că numai noi ne-am „topit” în faţa 
puterii romane, zdrobiţi de povara administraţiei, a 
negoţului şi a exploatării? De ce nu s-a „turcit” definitiv 
Peninsula Balcanică sub stăpânirea de sute de ani a 


turcilor care acționau ca adevăraţi succubi medievali? La 
retragerea romanilor din Britania, după stăpânirea de o 
jumătate de mileniu, localnicii au rămas cu toate ale lor, 
limbă, obiceiuri, etc. Nu credem ca aceeaşi lege a Firii să 
joace renghiuri omenirii: pentru unii mumă şi pentru noi 
ciumă! Sau ţiganii! Vechimea lor e dravidiană, venind de- 
a lungul mileniilor în urma armatelor asiatice care au 
invadat Europa şi trăind secole de secole printre alte 
popoare - nici ei şi nici limba lor nu sunt supuşi vreunui 
amestec sau vreunei modificări. Şi nu putem spune că nu 
colindă îndestul printre noi, cu limba, cu cântecele, 
jocurile, obiceiurile şi chiar cu Rita poetului Enăşescu, sau 
Rada lui Arghezi - care au cutreierat şi cutreieră încă ţara 
în cruciş şi curmeziş. Se ştie că rădăcinile nu mor 
niciodată! 

Un proces de gândire susţinut nu poate reface 
trecerea, amestecul şi plămădirea cu oricât de multă 
imaginaţie creatoare, vizualizare şi intuiţie subtilă. Căci, 
vorba lui Cicero, timpul distruge speculaţiile omului, dar 
confirmă judecata naturii. 

Chipul, locul şi limba noastră sunt de baştină. De 
aceea zicem că istoria e sensul nostru, căci am luat drept 
lege ceea ce ne recomanda Michelet în 1859: „Nu 
invidiaţi vechile popoare, ci priviţi pe-al vostru. Cu cât veți 
săpa mai adânc, cu atât veţi vedea ţâşnind viaţa”. Şi am 
săpat milenii într-o adâncime care se confundă cu timpul. 


II 

Memoriile umanităţii 

Când s-a publicat tălmăcirea cărţii lui Samuel Noah 
Kramer From the Tablets of Sumer cu „Istoria începe la 
Sumer” - n-am fost de acord cu titlul. Mai întâi că nu este 
intitularea autorului şi apoi, ne-am întrebat, dacă ne-am 
afunda din ce în ce mai tare în trecut, de unde începe 
istoria, acest „tainic atelier al lui Dumnezeu,” cum o 
numeşte cu multă venerație marele Goethe? 

Istoria va trebui să re-înceapă ori de câte ori se 


produce o schimbare în concepţiile despre antichitatea 
arhaică. Concepţiile juste devin la rândul lor legi istorice 
care dau direcţii precise pe care va trebui să le călcăm 
pentru aflarea unui trecut uman şi mai îndepărtat. Timpul 
şi anii, aceştia vor trebui socotiți în milenii ca unităţi de 
jalonat protoistoria, se vor restructura în mintea noastră 
spre a putea cuprinde perioade atât de îndepărtate şi 
însăila evenimente demult apuse şi uitate. 

Istoria a început o dată cu trezirea timpului din 
„sânul infinit al  Duratei,” o dată cu scurgerea 
evenimentelor şi a întâmplărilor dintre fiinţele care 
gândesc acţiunea, chiar dacă ne lipsesc arhive. Oare 
Natura este lipsită de memorie? Nu s-ar putea cândva citi 
însemnările ei? S-ar găsi cumva metoda ca intuiţiile să 
ajungă până-ntr-acolo şi atunci cum vor arăta istoria şi 
străistoria? Intuiţiile, se ştie, caută numai adevărul 
adevărat. Şi-apoi, nu s-a spus oare în ştiinţa tradiţională că 
„Eternitatea peregrinului este ca o clipire în Ochiul 
Existenţei de Sine?” Trebuie deci, o pătrundere în infinitul 
mare al Timpului. 

Francis Bacon spunea că istoria este ca o scândură 
ce pluteşte după un naufragiu, nerămânând decât foarte 
puțin în comparaţie cu ce a putut dispărea. Savanţii îşi dau 
seama de aceasta. Unul dintre ei, filosof şi istoric de mare 
valoare, Will-Durant, în Istoria Civilizației, tom I, 
mărturisea: „Nous ne pouvons entièrement négliger les 
légendes, qui courent à travers l'histoire, des civilisations 
jadis grandes et florissantes qu’un cataclysme ou une 
guerre a détruites et qui n’ont pas même laissé derrière 
elles la frange de varech qu’en se retirant le flot laisse sur 
la grève; tout ce que des fouilles récentes nous ont révélé 
des civilisations de la Crète, de la Sumérie et du Yucatan 
est là pour attester que les légendes peuvent contenir une 
large part de verité” 3 

Memoriile umanității pot fi: relicvele sub o formă sau 
alta; scrierea, deşi era în sutele de milenii trecute o ars 
incognita; dar, mai ales, tradiția sub forma mitului, mai 
mult sau mai puţin explicitat. Arta scrisului cunoştea 


hieroglifele ideografice până la alfabetul lui Cadmus şi 
devanagari. Scrisul comunicativ, apelativ sau interpretativ, 
s-a găsit incă de acum 135.000 de ani (vide descoperirile 
de la Peche de Laze, în Franţa). Deci, când îşi începe viaţa 
acel „homo sapiens?” Doar cu 30.000 de ani în urmă? lată 
datele! Scrisul a fost născocit de către atlantizi, nu de 
fenicieni. Pretutindeni aflăm stânci şi peşteri acoperite de 
inscripţii. Va trebui să prelungim istoria la arhivele unei 
imense antichităţi. Adevărurile de azi sunt erorile de ieri. 
Vechimea aceasta va apărea în ochii profanului mai curând 
ca un vis fantastic decât ca o realitate posibilă. Ce să 
spunem de Herodot, numit de Cicero, sarcastic fără 
îndoială, patrem historiae, deşi mai bine historiae 
scriptores, cum îl apela Pamphila, colecţionară de memorii 
istorice de pe timpul lui Nero; Aristotel însuşi îi zicea 
„Mitolog,” nu povestitor de basme, desigur, ci cuvântător 
de mituri, lăsând pe seama istoricilor ulteriori 
interpretarea lor. La fel, Diodorus Siculus, sau 
Sanchuniathon, fenicianul. Aici, simbiologistul trebuie să 
fie circumspect şi atent ca nu cumva să interpreteze forma 
exterioară în locul înţelesului interior, căci timpul îl va 
răsturna şi pe el ca şi pe ceilalţi. La interpretarea 
miturilor, a emblemelor, simbiologistul de astăzi alege cu 
uşurinţă suprafaţa şi nu adâncul lucrurilor. Şi de aici 
urmează induceri şi speculaţii ingenioase (pe care timpul 
nu le poate verifica şi aproba, care cad, aşadar, în coşul 
inutilităţii), circulo vicioso, concluzii care iau în general 
locul premizelor în silogisme. Să ne ţinem însă de 
Confucius: „Eu doar dau mai departe. Eu nu pot crea 
lucruri noi. Eu cred în cei vechi şi deci îi iubesc.” 

Istoria se corectează şi se amplifică mereu în urma 
descoperirilor şi a înţelegerii exacte a ţiglelor asiriene, a 
fragmentelor cuneiforme, a  hieroglifelor egiptene, a 
conţinutului olelor indiene şi a tuturor urmelor lăsate. 
Simbolismul cuvintelor e oare pe deplin cercetat, 
interpretat şi înţeles? Acestea-s miturile, fabulele. Modul 
mesajului lor era mai întotdeauna criptic, aşa cum îşi 
trimiteau dacii pe o ciupercă semnele lor. Cine se încumetă 


să descifreze astăzi cifrul adânc de ieri? 

Vorbirea este expresia gândirii. Ficţiunile poeziei 
antice, ale mitologiei, se vor găsi a cuprinde sensuri in 
absondito ale adevărului istoric. Pe acesta îl aflăm adesea 
în alegorii, care sunt tot atât de reale pe cât adevărul 
însuşi. Aş propune studierea alegoriilor lui Shakespeare, 
Eschil sau Homer din supraoperele lor. Desigur, vălul nu se 
va ridica cu uşurinţă dacă intenţia este amuzamentul sau 
edificarea neştiutorului. Să nu uităm că Homer făcea 
deosebire între limba zeilor şi cea a oamenilor. Filologii ar 
trebui să iasă din negura cimeriană a simplelor ipoteze. 
Adevărul se transmite nu numai prin necesitatea 
comunicării ideilor prin cuvinte în activitatea celor trei 
dimensiuni, ci, mai mult, sub forma alegoriilor. Căci vorba 
lui Philon (Philo Judaeus): „Declaraţiile verbale sunt 
fabuloase, găsim adevărul în alegorii.” 

Ne vine în minte frumoasa alegorie homerică: Şi va 
cunoaşte „al lotusului dor” într-un context de versuri la 
care trebuie să te opreşti. Al lotusului dor? Ca şi cuvintele 
lui Buddha: „Într-un eleşteu, printre lotuşi, albaştri sau 
albi, care înfloresc, sunt unii care rămân sub ape; alţii urcă 
până la suprafaţă; alţii în sfârşit ies de sub ape şi se ridică 
atât de sus încât corolele lor nu sunt nici măcar udate. Și 
iată că, în lume, zăresc fiinţe pure şi ființe impure; unele 
sunt vii cu spiritul şi celelalte lente; unele sunt nobile, 
celelalte josnice; unele mă vor înţelege, celelalte nu mă 
vor înțelege; voi avea milă de toate. Voi privi lotusul care 
se deschide sub ape, ca şi lotusul care scoate de sub ape 
floarea splendidă.” 

Lotusul este un foarte vechi şi favorit simbol al 
omului, ca şi al Cosmosului. Sămânța de lotus are în ea 
miniatura perfectă a viitoarei plante, arătând faptul că în 
lumea materială există prototipul spiritual al tuturor 
lucrurilor, înainte ca acestea să se materializeze. De aceea, 
se zice că Viitorul rezidă în Prezent. Apoi, faptul că lotusul 
creşte în apă, avându-şi rădăcina în ilus (mâl) şi îşi 
dezvăluie floarea în aer, tipifică viaţa omului şi pe aceea a 
Cosmosului, adică elementele amândorura sunt aceleaşi şi 


amândouă se dezvoltă în aceeaşi direcţie. Rădăcina 
lotusului în mâl reprezintă viaţa materială, iar floarea, 
trăirea în regatul său sufletesc. 

„Trecutul nostru este asemenea unui vas spart, ale 
cărui cioburi împrăştiate, găsite ici şi colo, când şi când, 
au fost adunate în grabă şi nu fără greşeli, 4” spune Anne 
Terry White. Dacă întregul ne scapă, socotind că numai 
acesta face mersul omului spre scop, atunci numai cu 
cioburi nu facem istorie. De aceea am stăruit să plecăm de 
la întreg la parte. Cioburile nu fotografiază moravurile, 
obiceiurile, gândurile, ci mai cu seamă învăţătura care 
duce pe om şi societatea lui mai departe spre rostul 
înnegurat de tăcere. Evoluţia e mersul de ieri, mersul de 
azi şi cel de mâine. Dacă nu vom şti niciodată istoria 
adevărată, spre ce ne vom îndrepta în fumul şi ceața 
opiniilor oricărei făpturi izolate? 

Ce e viaţa însăşi decât interpretare de veac, o 
interpretare trăită în veac, o vieţuire a tuturor în veac. 
Trecerea aceasta prin veac face istoria. 

Dar, „tout parti pris à priori doit être banni de la 
science5”, cum cerea memoriul citit la Academia des 
Inscriptions des Belles Lettres, în 1859. Oare să facem şi 
noi ca înțeleptul Zoroastru: „Când te îndoieşti, abţine-te?” 
Sau ca Bacon, care socotea că dacă începem cu îndoieli 
vom sfârşi în certitudini? Mai bine să ne însuşim 
injuncţiunile lui Buddha, care spunea că nu trebuie să 
credem într-un lucru numai fiindcă e spus, nici în tradiţii 
că vin din antichitate, nici în zvonuri, nici în scrierile 
înțelepților nici în inspiraţii spirituale, nici în deducții 
întâmplatoare, nici în necesități analogice, nici în 
autoritatea magiştrilor ci să credem când toate acestea 
sunt coroborate de rațiunea şi conştiinţa noastră proprie. 
„Croire sans savoir est une faiblesse; croire parce que l’on 
sait est une force! 6” mai spunea cineva. Raţionamente, 
intuiții sau „As one knows more, one judges less?” Deci: 
Certus sum, scio quod credidi! 

Aşadar, câteva milenii de istorie nu pot sta împotriva 
„memoriilor” umanităţii. Şi iată că cercetătorii clujeni scot 


de pe vatra ţării noastre, ca pe nişte cărbuni aprinşi de sub 
o spuză demult stinsă, o şi mai veche dovadă de istorie 
arhaică: Tăbliţele cu scriere foarte veche de la 
Tărtăria! Oare numele nu aminteşte el însuşi de Tărtăria, 
dar nu de o Tărtărie cuprinzând rase de popoare asiatice, 
ci de Tartarul pomenit de mitologia greacă, abisul adânc 
dedesubtul Hadesului, o depărtare în timp pe care istoria 
n-o mai cunoaşte, unde erau închişi Titanii? „Iartorul” de 
azi e Tartarul de ieri în linie directă. Mitologia, acea 
visterie de ştiinţă arhaică, de tradiţie preistorică, de 
„gândire în basme” (Eminescu) şi nu o „disease of 
language,” o maladie a limbajului, tace pentru totdeauna. 
Mitologia devine mitosofie când a reuşit să cunoască 
începuturile (origines) şi semnalează calea spre ele. 
Papirusul egiptean, ola indiană, tigla asiriană, sulul ebraic 
au terminat cu destăinuirile. Dacă Dioclețian n-ar fi ars, în 
anul 296 D. Ch., multe opere egiptene, Cezar 700.000 
rulouri la Alexandria, Leo  Isaurus 300.000 la 
Constantinopol, în sec. al VIII-lea, mahomedanii pe tot ce 
au putut pune mâna, argumentând cu sabia că în Al Quran 
se află tot ce e de spus, atunci oamenii ar fi ştiut azi mai 
mult. Primii creştini, ultimii cruciați şi fanaticii evului 
mediu au distrus ce mai rămăsese din biblioteca din 
Alexandria şi şcoala ei. Cardinalul Ximenes singur a dat 
foc, în Granada, la 80.000 de manuscrise arabe, multe din 
ele fiind traduceri ale autorilor clasici. În biblioteca 
vaticană pasaje întregi au fost şterse din cele mai rare şi 
prețioase tratate ale celor vechi, iar 36 de volume scrise 
de Porfir au fost arse şi distruse de sfinţii Părinţi. De aceea 
bâjbâim azi într-un trecut uitat, o antropogeneză răsfirată 
în naţiuni amestecate şi pierdute. Dacă ne întoarcem la 
Biblioteca Istorică a lui Diodor din Sicilia aflăm că 
Uranus a avut 45 de copii, dintre care 18 cu Titea, numiţi 
în comun titani. Unul dintre ei, Atlas, a dat numele 
supuşilor săi atlanţi. El excela în astrologie şi-şi reprezenta 
lumea ca pe o sferă, de unde fabula că ţinea lumea pe 
umeri. Cele şapte fiice ale sale, atlantidele, au dat naştere 
la multe naţiuni. De aici se trag barbarii şi grecii. Capitolul 


al LX-lea arată originea atlantă a Cretei. 

Tabletele de la Tărtăria 


Figura 3 


Am pătruns astfel în istoria pur arhaică. Cele cinci 
milenii anunţate la Tărtăria ar putea fi cincizeci sau mai 
mult. Inscripţiile de pe aceste tablets, ne spune profesorul 
Falkenstein, în afară de strânsa lor asemănare cu cele din 
Sumeria, ar fi mai vechi decât scrierea minoică din Creta. 
lată că la Porţile de Fier, la Lepenski Vir, cu o vechime de 
opt milenii, se dezgroapă o colecţie unică de plastică 
neolitică cuprinzând capete de oameni, 50 de sculpturi în 
mărime naturală, precum şi resturile a 59 de locuinţe, 


colecţie ce împinge istoria şi mai departe?. 

Apoi descoperirile de la Cetăţeni, cu urme de paşi în 
stâncă, având asemănări în toată lumea, cu semne 
enigmatice, cu figuraţii ca cele de pe monumentele maya, 
cu simboluri din India străveche, şi câte alte descoperiri 
recente ce poartă însemne indiene, sau cum se spune 
despre fibulele de scut beotic de la Trestiana: „decorate cu 
nervuri indiene.” 

Ce spun aceste gorgane, movile, măguri, sculpturi de 
pretutindeni,  dolmene,  cromlehuri, tumuli, menhire, 
kurgane, nurage, structuri ciclopice, pietre druidice, 
morminte de uriaşi, Stonehenge, Babele, Sfinxul din 
Bucegi, Pietrele Doamnei, Vârful Omul, Turnul de la Purani 
(sfânt, în sanscrită), considerate de tradiţie ca „altare ale 
diavolului?” Poate, oare, singură arheologia să dezlege 
durata acestor monumente preistorice pline de taine, a 
acestor megaliţi ce par fără vârstă? Dar, oare, memoria 
istorică se scrie numai pe pietre? Tradiţia nu spune nimic? 
Mitul, care este tradiţie orală şi nu „scrum istoric,” este 
greu de descifrat? Nici folclorul? Nici limba? Oare ce 
istoric s-ar încumeta să atribuie vreo dată ideii spirituale a 
Mioriţei, specifică numai sufletului românesc? Sau jocului 
„Căluşarii?” Intuiţia popoarelor nu ajută la dezvelirea 
acestui „abis adânc?” Augustin Thierry însuşi admitea că 
istoria adevărată nu se află decât în legendă. Legendă nu 
înseamnă „povestire”, ci „recit donc on fait la lecture, par 
opposition ă recit oral” (legendum, din lego, a citi), spune 
René Kopp. „Legendele, scrie acelaşi Thierry, sunt tradiţia 
vie, aproape totdeauna mai adevărată decât ceea ce 
numim istorie” (în Revue des Deux-Mondes, 1865). Ce am 
şti despre Celtida, de pildă, dacă n-am avea bogatul fond 
legendar al Irlandei şi Britaniei? Cei vechi nu erau nişte 
barbari ignoranţi aşa cum ni-i înfăţişează istoricii. Îi găsim 
vii în folk-lore mai mult decât în istorie. 

Arheosofia, care ar fi mai mult decât o arheologie 
interpretată ad-hoc, acea înţelepciune arhaică, este un fel 
de arcana caelestia, căci au fost lucruri care nu s-au scris 
niciodată pe pergamente, ci au fost gravate pe stânci şi în 


cripte subterane ca în Asia Centrală, unde se găsesc urme 
de civilizaţie umană superioară. Această civilizaţie este 
preistorică. Şi poate exista civilizaţie fără o cultură cu 
opere literare, anale sau cronici care să dovedească o 
spiritualitate superioară a omului dinaintea noastră. 
Această civilizaţie de milenii (o, câte!) are secrete stranii 
de comunicat omenirii pentru o viaţă socială integrantă şi 
o cultură care să defrişeze necunoscutul printr-un drum 
vertical, profund şi net spiritual. Prjevalsky însuşi spunea 
că de-a lungul fluviului Certcen a auzit legende despre 23 
de oraşe îngropate de nisipurile mişcătoare, cu multe ere 
în urmă. Ar trebui să cunoaştem şi ultimele descoperiri din 
fostul spaţiu sovietic spre a concluziona în consecinţă. 


E i 
Capete de oameni 
Colecţie plastică neolitică cu o vechime de opt 
milenii. Descoperite la Lepenski Vir (partea iugoslavă 
a Porţilor de Fier) în martie 1968. 

Ce greu le-a fost grecilor să smulgă câteva frânturi 
istorice de la preoții egipteni, frânturi care stau ascunse 
astăzi (e vorba de faptele istorice) sub teascul de 
nepătruns al ipotezelor şi scepticismului. Michelet spunea 
că în sec. al XX-lea istoria va cădea şi se va spulbera în 
atomi „devorată până în temelii de acei ce-i redijează 
analele”. Un istoric trebuie să fie şi un arheosof (dacă se 
poate da o astfel de denumire) şi să dea cea mai mare 
atenţie scrierilor celor vechi, mai ales unui trecut 
preschimbat în mit, legendă şi epopee. Cine spunea că 
istoria noastră este în Iliada? Acolo găsim un popor numit 
hipemolgi, mulgători de iepe, mot-ă-mot, iepemulgi, sau 
galactofagi (lactofagi), mâncători de lapte, sau la sciți acei 
aroteri, arători, ş.a.m.d. 

Poporul nostru are previziunea vechimii sale. Suntem 
moştenitorii unei vechimi ce nu se poate măsura cu 
clepsidrele lui Kronos. Arheologul N. Vlasa se întreba, în 
urma descoperirii sale, dacă purtătorii culturii neolitice 
Turdaş au cunoscut rudimentele notaţiei ideografice ca să 
poată şti locul de unde au venit purtătorii acestei culturi. 
Şi m-am întors la nişte note mai vechi, nu împins de febra 

istorică sau de megalomanie etnică, ci mânat de un imbold 
stăruitor de a scormoni, de a întreba spre a cunoaşte 
rădăcinile milenarilor noştri străbuni, din care amintesc 
câteva în jurul acestei probleme pentru profan, umanist şi 
literat, cum ar spune Kramer, căci noi am luat lumea de la 
început, nu de acum două milenii sau trei. Noi am 
considerat istoria ca fiind viaţa însăşi a omului în 
îndelunga sa încercare de identificare cu  socialul, 
identificare pusă sub semnul timpului şi al experienţei. Noi 
am găsit în istorie reazemul milenar şi hrana de cea mai 
spirituală esenţă. Suntem adepţi ai istoriei trăite şi nu a 
celei scrise de noi sau de aiurea. Letopiseţii trebuie 
completaţi de tradiţie şi mit. Căci am meditat cu atotştiinţă 
asupra celor scrise de către istoricul italian Francesco 
Guicciardini (1463-1540): „Trecutul ne învaţă să 
desluşim viitorul”. Astfel că, pentru noi, trecutul şi 
viitorul au alcătuit dintotdeauna şi pentru totdeauna un 
prezent istoric continuu. Sau mai laconic: Viitorul, ca şi 
Trecutul, este totdeauna viu în Prezent. Aceasta este 
legea Firii şi Dictum-ul Stelelor. 

„Noi nu putem neglija în întregime legendele, care 
străbat istoria, civilizaţii altădată mari şi înfloritoare, pe 
care un cataclism sau un război le-au distrus şi care n-au 
lăsat în urma lor nici măcar o algă, precum valul ce se 
retrage de pe plajă; tot ceea ce săpături recente ne-au 
revelat despre civilizațiile Cretei, Sumerului şi Yucatanului 
se află acolo pentru a atesta că legendele pot să conţină o 
mare parte de adevăr”. „Orice parte luată a priori (idee 
preconcepută) trebuie înlăturată de către ştiinţă”. „A crede 
fără a şti e o slăbiciune, a crede pentru că şti este o forţă” 


III 

Dovezi lingvistice 

Un prieten din India, Dr. Jwala Prasad Singhal, Editor 
of J.K. Review, mi-a trimis harta de mai jos, scriindu-mi 
acum patru decenii: „Am primit de asemenea broşura care 
arată similaritatea dintre sanscrită şi română, care este 


foarte interesantă. Vei fi poate surprins să afli că sunt 
încredințat că vechii indieni şi românii aparţin probabil 
aceleiaşi familii. În această conexiune am anumite lucruri 
de spus lumii care vor revoluţiona concepţiile istoriei 
străvechi, dar aceasta va cere oarecare timp. Totuşi, spre a 
avea o privire în chestiune, anexez o hartă a lumii aşa cum 
exista acum cincizeci de mii de ani, bazată pe evidențe 
geologice după cum o concordă cu arhivele indiene 
străvechi” Despre dovezile lingvistice, prove provate, vom 
reveni într-o încercare viitoare. Destul să spunem că 
sanscritul suria, soare, face latinul sol, şi din acesta 
românescul soare? Vide dezvoltarea lui „l” din „r” (Fick) şi 
nu „r” din „l”. Să nu uităm de muntele Surian de la noi. Se 
ştie că arhaicii suiau muntele spre a adora pe culmi 
soarele. Cultul soarelui în inscripţiile din peştera Pescari, 
vasele de ceramică de la Cucuteni îndreptăţesc cele spuse. 
Astrolatria aceasta a dus la ridicarea de monoliţi care 
reprezentau cursa anuală a soarelui. Erau astfel aşezaţi 
încât soarele apărea exact în spatele unuia dintre ei la 
solstițiul de iarnă, la echinocțiul de primăvară îndărătul 
altuia, ş.a.m.d. în tot cursul anului. Pietrele dispuse în cerc 
serveau la cercetări astronomice şi constituiau adevărate 
cadrane. Care este sensul soarelui de andezit de la 
Sarmizegetusa? Dar pietrele incintei sacre? Oare nu se 
ştie că spiritualitatea religioasă  traco-dacă, tradiția 
indiană şi sacrul egiptean erau încă în fiinţă pe tărâmul lui 
Suria căruia i se aduceau închinăciunile acelor timpuri? 

De asemenea, se ştie cum celtul antic (aceşti celți 
familiali), bardul şef, săvârşea slujba de logan, piatra 
principală din centrul cercului sfânt, pe care stătea sabia 
ceremonială şi numai după ce soarele se ridica la orizont, 
druidul invoca „în fața Soarelui şi în faţa Luminii”. În 
şcolile druizilor se învăţa pe dinafară un mare număr de 
versuri despre natura bunei purtări, a înţelepciunii arhaice 
şi a religiei. Aici elevii se instruiau timp de douăzeci de 
ani. Cezar spune că nu socoteau a trece aceste lucruri ale 
sufletului în scris, deşi în actele publice şi particulare se 
foloseau de literele greceşti. Triadele erau sursa 
învăţăturii. Bunăoară, trei lucruri conferă zilnic tărie, 
sprijinite de majoritatea dorințelor: Iubirea, Cunoaşterea 
şi Dreptatea. Trei lucruri slăbesc, cărora li se opune 
majoritatea dorințelor: Ura, Nedreptatea şi Ignoranța. Trei 
lucruri sporesc înţelepciunea: Nenorocirea, Boala şi 
Duşmanii8. 

Astăzi, din dorinţa de a stăpâni Natura, nu ţinem pas 
cu creşterea dominaţiei Omului asupra lui însuşi. Cultura, 
în acest caz, nu mai este în raport de egalitate cu 
civilizaţia, care a luat-o cu mult înainte. Nu merg pari 
passu. Or, celtul era valhul sau valahul tărâmurilor 


noastre. Stonhenge este pre-druidic. Este o moştenire 
atlantă. Cultul soarelui s-a perpetuat până în zilele 
noastre, duminica fiind ziua soarelui, dies solis. Oul cosmic 
de pe unele metope nu denotă cea mai lungă vechime 
arhaică? Zeroul este Infinitatea nemărginită, fie sub forma 
Oului cosmic, fie a Cercului filosofic. Ce-l făcea pe Lucian 
Blaga să scrie despre Brâncuşi: „Același sculptor a 
cioplit şi a cizelat un ou, preocupat exclusiv de problema 
figurilor fundamentale şi totuşi depăşindu-se, el a 
întruchipat oul cosmic, ce aminteşte un se ştie ce teoşi 
cosmo-gonie orfică?” 

La fel, sanscritul apa, apă, formează latinul aqua, şi 
acesta dă românescul apa? Cum e cu putinţă ca un cuvânt 
în circulaţie vie, şi după schimbări structurale, să revină la 
forma primară, la puritatea unei obârşii moarte? Sau noi 
suntem cei care l-am păstrat şi-l folosim aşa cum l-am 
moştenit, iar cei care l-au modificat nu suntem noi? 

Frumosul cuvânt vis, care înseamnă, cum spune 
dicţionarul, pénétrer au delà, e pur sanscrit. Jamblicus în 
„De Mysteriis” vorbeşte de vis ca fiind viziune divină, când 
omul redevine iarăşi un Dumnezeu căci vis înseamnă a 
străbate, a intra în natura esenței. Nu cumva chiar acesta 
să fie şi sensul exact şi tehnica justă a lui care denotă un 
proces subtil de parapsihologie. Visul e sufletul sufletului, 
zice acelaşi Blaga. În orice caz vis este energeia naturae. 
Numele de Pârvan, provine din sanscritul parvan, primul; 
probabil cu sensul de primul în comunitate şi nu de la 
pervii (slav), care dă Pârvu, primo genito, primul în familie. 
Sau ola, ol, oală; sarpa, şarpe; ba, ba; sau mri, a muri. 

Aici deschidem o paranteză mai lungă. Pentru unii 
savanţi lingvişti, mormânt şi monument vin amândouă de 
la monumentum. Desigur, monument vine cu bună ştiinţă 
de la monere, a aminti, a-şi aminti. Mormântul există însă 
dinainte de monument, chiar dacă cei avuţi şi-l clădesc, pe 
acesta din urmă, încă în viaţă fiind. Este limpede că 
mormânt provine de la mri, a muri. Să vedem: mânt din 
mentum ajută la formarea substantivelor, denotând 
rezultat, stare, acţiune. Precum crez-ă-mânt, acoper-ă- 


mânt, aşez-ă-mânt, deznod-ă-mânt, jur-ă-mânt, discern-ă- 
mânt ş.a.m.d. Aşadar, crez, acoper, aşez, deznod, jur, 
discern, pers. I la timpul prezent urmat de mânt (mentum). 
S-ar putea mon (de la monere) - u-ment să urmeze în linie 
succesivă şi logică mor-ă-mânt. Întâi mors mortis şi apoi 
monere. Şi monumentul a rămas ca o simplă aducere 
aminte a celui din mormânt. Aceasta după toate canoanele 
gândirii, chiar dacă dicționarele ar spune altfel. Similar 
pământ şi paviment zice-se a veni de la pavimentum, 
pardoseală a unei încăperi sau pavaj al unei curţi 
interioare, făcute din piatră, mozaic etc., având şi o funcţie 
decorativă, DEX. Deci nu e vorba de pământ! S-ar putea să 
fie de-a-ndoaselea. Despre ba faptul că ar fi luat de la 
ruteni, boemi şi poloni, după Hasdeu, cade; nu-i vedem 
circulaţie până în Oltenia, unde îşi are vatra, folosit 
înaintea lui nu, anterior venirii acestor noroade cu care 
ţăranii acestui miez al poporului român n-au avut nici în 
clin nici în mânecă. În Dacia, cu mult înainte de venirea 
romanilor existau domn şi domna. Să nu uităm pe Domna 
Sotira, numele Proserpinei, scris pe un ban al oraşului 
Cizic, din peninsula cu acelaşi nume în Marea de Marmara, 
pe unde mai erau încă traci (Eckhel). La vechii pelasgi 
constituie titlul maiestos al regilor, iar mai târziu, al 
marilor zei: lanes duonus, dunus Ianus (Carmina Saliari). 

Dacă latinii spuneau domus, iar slavii doma (casă) se 
vede uşor cine are prioritatea: numai la noi nu se mai 
cunoaşte o prioritate de limbă, deşi am locuit aici înaintea 
tuturor cu mult. Probabil pe atunci noi nu cunoşteam decât 
cuvântul bordei. Sau vacă, de la sanscritul vaca, fără nici o 
modificare; uger, udhar, lat. uber, gr. outhar, angl. sax. 
uder, germ. euter, oland. uijer, island. jugr, judr, etc. 

A îmbrăca se dă ca mutație din latină. In-braca, braca 
erau nădragii, cioarecii dacilor. Azi avem brăcinari, breciri 
(Gorj). Bracas, bracatu, braceus, norv. brok, angl. sax. 
broc. Dacii erau porecliţi de romani bracati, iar Ovidiu 
punea în vers astfel: Braccata turba getarum. Deşi Bessel 
în Rebus Geticis spune că „arătările lui Ovidiu trebuie mai 
mult interpretate din istorie decât istoria din arătările lui”. 


A fost totuşi martor de viaţă atâţia ani cu toate că nu se 
prea amesteca cu plebeii şi ţăranii. Sau saga. Aceasta era 
o haină despicată mult la spate. Ce ar putea fi atunci disau 
desaga? di sau de arată doi, două. În acest caz n-ar mai 
proveni din bulgăreşte cum ne descurcă (?) dicţionarul. Ce 
să zicem de satâr? Nu am uitat de satârgii, oşteni în 
Moldova şi în Țara Românească prin sec. XVI-XVII. Satâr 
se spune că vine din albaneză sau turcă. S-a uitat de 
neamul trac al satrilor, purtători de sabie, de satâr. Dar am 
fost obişnuiţi şi învăţaţi că ne tragem din toţi şi din toate şi 
că suntem nişte subordonați. Cantemir, care ştia mult mai 
multe lucruri (cele osebite) pe care nu le bănuieşte 
informaţia oricât de bogată a unui comentator modern, 
spune că stejar e dac9. Comentatorul, care păstrează 
atitudinea unor subordonați şi tributari, spune că este de 
provenienţă bulgară, incitat probabil de faptul că în satul 
Kandlika, din sudul Bulgariei, creşte un stejar tracic veşnic 
verde. Crede dânsul că am stat milenii fără nume pentru 
stejar, la umbra căruia celtul, tracul, valahul căutau prin 
cercetări şi meditații prelungite să dezlege misterele 
universului? N-a auzit de stejarii Celtidei? Care alt popor a 
cântat eoni de-a rândul: „Frunză verde de stejar?” Sau că 
termenul l-am schimbat nitam-nisam, imediat ce au venit 
bulgarii? Din cele câteva paragrafe monografice ale lui 
Ivar Lissner în „Răttselhafte Kulturen” asupra stejarului 
deducem importanţa pe care acesta o avea şi o are la 
indoeuropeni în firea şi sfinţenia lor. Hesiod, Pliniu, Ovidiu 
şi alţii amintesc de aportul lui supranatural. 

Să revedem Historia Naturalis menţinând mereu 
ideea pregnantă de mai sus. La Dodone, Zeus a primit 
porecla de „Naios,” cel care locuieşte în stejar. Şi câte 
altele de la Homer, Herodot... care arată că prin adorarea 
stejarului oamenii tânjesc după „epoca de aur” acea arva 
beata sau vreun paleocastrion mai încoace. Fapt este că la 
români şi-a păstrat întreaga semnificaţie. Bulgarii 
păstrează chiar şi numele de Tracia aşa cum l-au găsit în 
popasul lor istoric acolo. Ba dăm şi de nume de persoane 
ca Tracov. Nu mai întrebăm ce mysterium magnum îl face 


pe comentatorul de mai sus să acorde prioritate bulgarei. 
Câte secole trebuie să fi aşteptat românii venirea 
bulgarilor spre a da numire grabei, întrucât acestora le 
lipsea voroava. La fel, gorun, pe care I. I. Rusu îl dă ca 
arhaic. Firesc este ca cei ce vin să adopte numirile locului, 
chiar dacă tălmăcesc în idiom propriu Peştişani prin Râbiţa 
sau confundă Dzierna, Isierna, Tierna, [ierna cu Cerna, 
negru, şi nu ţărna, ţărână, sau poate loc întunecos. 

Mai mult încă: DEX, dicţionarul explicativ al limbii 
române, spune că nai vine din turcescul nay, ney. Pan, care 
trăia prin pădurile tracilor şi al cărui regn a ieşit de mult 
din evoluţie, găsise probabil un turc prin imaginaţia de azi 
a dicţionaristului. Curată non-science fiction! 

Dacă numai 160 de cuvinte sunt dace (vide „Ce ştim 
despre limba  traco-dacilor,” în Magazinul istoric, 
decembrie 1967) suntem, fireşte, nişte cerşetori inutili ai 
pământului. În acest caz nu mai putem defini ce este o 
limbă maternă, dată de mamă copilului ei, fără 
întrerupere, căci natura nu cunoaşte întreruperi. E o 
gândire nemeditată bine şi îndelung la aceşti „rupturişti”. 
Nici în gândire, nici în mersul social, nu pot exista rupturi. 
Natura nu evoluează prin întreruperi sau rupturi, oricât ar 
fi de lente. Evoluția nu merge în linie dreaptă, ci într-un fel 
de zigzag, cu suiş şi coborâş, depăşind mereu în suişul 
următor pe cel de dinainte. Atinge potența timpului sau a 
unui timp oarecare, apoi decade, revine în alt suiş ş.a.m.d. 
Se atinge o culme de civilizaţie şi cultură, apoi o decădere 
spre a lua forțe noi, dar nu o stingere. Acesta este un 
studiu al ciclurilor cronologice şi psihice. 

Acelaşi comentator, la aceeaşi carte, ne spune 
textual: „Romanizarea Daciei nu a însemnat nimicirea 
localnicilor, ci asimilarea (?) lor”. Dimpotrivă, noi am 
asimilat tot ce a trecut peste noi. Ovidiu, acest „paene 
poeta getes,” în una din ale sale „Epistoles ex Ponto” (IV, 
II, 21, 22) scrie: „Si quis in hac lipsum posuisset 
Homerum, esset, crede mihi, factus et ille Getes!” Sau în 
traducerea liberă a lui Camilar: „Homer, adus în locu-mi, 
el, marele poet, / Cu timpul ca şi mine ar fi ajuns un get”. 


Crede mihi! zice Ovidiu, el care i-a cunoscut bine şi care a 
şi scris elegii în limba lor deşi la început nu-i plăceau 
aceşti „barbari pletoşi.“ 

Ar fi culmea să nu vrem să înţelegem rolul radical al 
rădăcinii, al viței, mai ales şi cu atât mai mult, într-un 
proces istoric. De un rând de vreme s-a încetățenit 
ţigănescul ditamai (dita, ditai) în limbajul literar. Îl găsim 
chiar în traducerile din Shakespeare. Să deducem din 
aceste mutații lingvistice inferioare, care s-au succedat 
într-un fel sau altul, că întreaga noastră limbă este o limbă 
de împrumut, mai nefirească decât volapuk sau esperanto? 
Lingviştii noştri merg până la latină, greacă, slavă şi se 
opresc. Nu este vorba de Hasdeu. Dacă ar trece mai 
departe ar vedea că am împrumutat un întreg lexicon 
acestor popoare, cuvinte de înaltă spiritualitate. Iar în 
compania  eleno-celto-latinilor eram la noi acasă. 
Finlandezul V. Kiparsky spunea că „Limba română ocupă 
un loc cu totul particular între limbile europene”. 
Înţelegea, oare, ceea ce vrem să spunem noi? În opul 
nostru, gândirea abundă în semne de întrebare. Ele sunt 
puse cu bună-ştiinţă pentru a incita - nolens volens - o 
gândire paralelă din partea cititorului pe care l-am vrea în 
mijlocul raţionamentelor noastre spre a nu cădea în 
premise şi inducţii false. Căci să nu pierdem din vedere că 
istoria este aceea care află prin toate mijloacele 
intelectuale şi intuitive şi determină în timp acea „calitate 
necunoscută” care dă omului viaţă, conştiinţă şi formă şi 
care îl face să înainteze, să progreseze şi să se 
perfecţioneze către [elul evoluţiei umane. Viaţa se schimbă 
prin reflecţie, calităţile se dezvoltă prin gândire, conştient 
dirijată şi caracteristicile, prin consideraţie umană. 


IV 

Cuvinte şi datini 

Din mii şi sute de cuvinte româneşti pure, am ales 
câteva pentru orientarea cercetătorului, deşi se mai află şi 
altele împrăştiate peste tot în lucrarea de faţă, cuvinte 


proprii ale unui suflet propriu, sufletul poporului din care, 
în care şi pentru care trăim. Atâta luptă se duce pentru 
aflarea adevărată a sensului şi a mânuirii cuvintelor, dar 
mai presus a colindului lor odată cu transhumanţa omului. 
De unde vin, cum de trec de la unii la alţii şi cum de rămân 
undeva definitiv? Timpul le-a acoperit drumul, le-a făcut 
confuză originea. Va trebui, totuşi, o judecată severă spre a 
ne strecura printre presupunerile atât de iluzorii şi poate 
vom ajunge cu bine la o certitudine asemenea lacului de 
munte. Se vorbeşte, poate prea mult, despre latinitate şi 
romanitate. Nu ştim dacă aceste dezbateri asupra unei 
colaborări de aproape două veacuri, mai mult sau mai 
puţin strânsă, dintre învinşi şi învingători sunt atât de 
necesare spre a ne limpezi sarcina şi datoria ce duc în 
profundul românesc. Cei ce nu vor să intre în patrimoniul 
de obârşie, care este prea greu de sesizat, vor trebui să 
renunţe la bătălie. Mai ales astăzi când se cere o 
colaborare cu toată lumea. Rolul nostru a început să se 
contureze la orizont, iar adâncirea în timp ne-a pregătit 
temeinic. 

Să ne reluăm raţionamentele lingvistice. Ce se poate 
conchide din mărturia cronicarului roman care, auzind în 
senat nişte mesageri daci trimişi de aici şi care au vorbit în 
limba lor, spune că „spre surprinderea noastră i-am 
înţeles?” Dar din mărturisirea lui Ovidiu: „Dacii (geții) 
vorbesc o limbă barbară, însă curios este că este de neam 
latin?” Deci, daca şi latina au o sursă comună. De unde se 
trage româna în acest caz? Aici, bineînţeles, nu este vorba 
de îmbogățirea unei limbi. Iată: anticul persan, provenit tot 
din sanscrită, diaus (ziua), românescul diua (ziua) care a 
dat latinescul dies, şi deus. Suria este fiul lui Diaus. 
Sanscritul kri, a crea, creier, latinescul creare, cerebrum. 
Evident, tot noi suntem mai aproape de original. A citi nu 
vine de la slavul citati, ci de la sanscritul cit, intelecţie, 
conştiinţă, cu  derivatul citta, gândirea conştientă 
individuală şi formală (vide René Guénon: LHomme et son 
devenir selon la Vedanta). Citirea spirituală o avem încă 
de la Zalmoxis. Pupilii lui ştiau să citească cu mult 


înaintea multor noroade prezente. De unde a plecat 
cultura şi arta spre Kiev? Doar la Tismana, pe pământul 
patriei noastre, a fost scrisă în anul 1405 prima carte 
slavonă a lui Nicodim. In atelierele noastre meşteşugăreşti 
s-au lucrat frumoasele epitafe pentru catedrala din 
Smolensk (1561) şi cea din Rostov (1598). Dar aportul 
cultural al Cantemireştilor? Din ţara noastră au plecat 
lucrători şi utilaje pentru a înfiinţa tiparniţe pe meleaguri 
îndepărtate, încă de la sfârşitul veacului al XV-lea. 
Brâncoveanu a trimis pe Mihai Ştefan în Gruzia. Un 
contemporan de acolo spune că putea întreprinde totul 
pentru „a umple cu cărţi Gruzia”. Elevii lui au plecat în 
Orientul Apropiat şi Mijlociu, înființând tipografii la 
Damasc, Bagdad şi Teheran. Tipărirea primelor două cărţi 
arabe a avut loc la Snagov şi Bucureşti în anii 1701 şi 
1702. 

Să mai enumerăm câteva cuvinte înainte de a părăsi 
pilduirile etimologice din sanscrită. A adăpa, padapa, lat. 
ad-aquare; adică, adika, etimologie necunoscută în DEX; 
acu, acum, acuma, acuma, ma superlativ, românul când 
spune a-cu-mă, cu accentul pe ultima, e un superlativ, lat. 
eccum modo; aşa, açça, lat. eccum sic; cărpător, karpatah, 
lat. cooperatorium; caş, kşu, lat. casseus; şase, şas, lat. 
sex; şapte; sapta, lat. septem; stăpân, stapana (action de 
mettre debout, en places d'erriger, d'organiser); a aşeza, 
asidami, lat. assediare; aripă, antaripa, lat. alapa; a avea, 
av, avami, lat. habere; azi, adya, lat. hac die; asta, asta, 
(răd. sta), lat. ecce istu, ecce ista; buză, guda, (rond, 
sphérique, bouchée), alb. buze (gură), sp. bezo, beso 
(sărutare), bulg. buze (obraz); pol. buzia (gură, sărutat), 
portughez beico (buze), fr. bouche, baiser, macedorom. 
budze, port. beijo (sărut.) În acest caz se pune problema: 
De la care am luat? Şi la care am dat? Oricum, de la cel 
mai vechi şi în linie directă: de la strămoşul trac, 
răspundem fără şovăire, iar el de la străbunia indică. Să 
continuăm cu încă o pagină, două. 

Cânepă, kanapa (kana şi apa), latineşte vine din 
grecul kannabis, cannabis, lat. vulg. canapa, lit. kanape, 


knape, boem. konope, pol. konop, vechii germani hanf, 
hanif, angl. sax. henep, engl. hemp, oland. hennep, isl. 
hampr. Cassell's Dictionary spune: An Indian herbaceus 
plant, cannabis sativa. Irl. canaib, canib, bukhara kenab, 
armen. ganep, pers. kanab, kanu, kanow, kanaf (sfoară de 
cânepă) alb. kanep. Este cazul să amintim ce spune 
Herodot: „În tara scitilor creşte cânepa, o plantă care 
seamănă mult cu inul, însă este mai tare şi mai înaltă, căci 
cânepa în privința acestor calități are avantaj asupra 
inului, ea creşte şi semănată şi de la sine. Cu ea, Tracii îşi 
fac îmbrăcăminte care are o mare asemănare cu cea de in, 
astfel că persoana care nu s-ar uita îndeaproape nu ar şti 
dacă este de in sau de cânepă, iar cel care nu a văzut 
cânepă în viaţa lui ar crede că țesătura este de in”. Să 
mergem mai departe. 

Cărămidă,  krmidza, neogr. keramidi;  cucuvea, 
cuckuve, (crier), alb. kukuvajka, bulg. kucumeaika, în Gorj 
i se zice cucumer; curcubeu, sura-kar-muka, (aducător de 
soare, de senin), rus. korkobec, alb. uljber-uljber (o 
superstiție albaneză că ar fi un şarpe care vine să bea apă 
de pe pământ), Cihac deduce că s-ar trage din lat. coluber 
(şarpe neveninos), iar Densuşeanu zice că s-ar trge din lat. 
curbus-curbus (se vede că e căutat cu lupa), veneţianul 
carbame, prov. corbar, poate că e o variantă a sanscr. 
karmuka (arc), cuvântul iris, iridis, este grec, iar arcus 
caelestis e prin perifrază; a chema, kyami, lat. Clamare; 
cirac, kiraka, (écrivain, copiste), turc. qirac; cergă (făcută 
din cânepă), bg. srb. croat cerga, magh. cserge, e un 
exemplu că au luat cuvântul o dată cu pătura (cerga), în 
timp ce noi am cultivat cei dintâi cânepa; casă, kşha, 
kasha, kshaya, kshi, (possidere et habitare), în Oltenia 
casă, căşi; colac, kolaka, sl. kolaci; dumbravă, dumraba; 
degeaba, dudaba, turc. caba; grămadă, grama, da e un 
sufix ce caracterizează noţiunea de mulţime, granata 
(réunion de villages), slav. gramada, blg. gramada, srb. 
gramada, ceh hromada, pol. gromada, rus. hromada, 
gromada, ung. gramada, litt. grumadas, gothic grumada. 
DEX îi dă provenienta din slavă. Gata, gata, alb. gat; oţâră 


(oleacă), acira, et. nec.; ocară, apakara, (offense, inimitié), 
et. nec.: pânză, padda, (bande d'ettofe), et. nec.; pătuiag, 
padaeka (cu un picior, pada-eka); potecă, pathaka 
(diminutiv), pathas (chemin), path-ika (voyageur), germ. 
Phad, engl. path, blg. păteka. Nu putem spune că ştiam şi 
colindam pădurile fără să avem un nume pentru potecă 
până a nu veni bulgarii să ne călăuzească pe ea. Pândar, 
pindara (gardian de buffles), sl. pondari; paradit, paladina 
(tres affligé), ţigan. pharado, a părădi; pită, pita (pain), 
zend. pitu (nourriture), armen. pan, lat. panis, cimerian 
pain (farine), greaca nouă pyta, pitta (gateau, tourte), gr. 
veche pateomai, pittakion, macedorom. pito, alb. pite, blg. 
srb. ung. pita. Iarăşi din ce punct cardinal am luat? Noi 
care am cultivat grâul şi mâncam pită înaintea tuturor. 
Soartă, swarta (w=u), lat. sors, sortis. a prăsi, a se prăsi, 
prasuye, (engendrer): Cudro brahmanyam prasuyate, un 
sudra prăsit (născut) de o brahmană, sau Sa prasuyate 
putram, ea prăsi (născu) un prunc, prasuta, p. tr. prăsit; 
iată, yatha, blg. eto. 

Cuvintele dace nu mai apar în DEX, nici cele date 
oficial în manuale. Etimologiile necunoscute din dicţionar 
le-am fi completat şi pe acelea (ca să facem o glumă!) de 
mai erau şi alte neamuri în jurul nostru. Că le-au luat 
numai de la noi nici nu se mai pune problema. Se poate 
concepe că am venit pe lume fără nici un cuvânt, fără o 
limbă în care să ne înţelegem între noi şi că ne-am săturat 
de ea şi am aruncat-o în vânt? Şi că în zece ani, cel puţin 
aşa se afirmă recent, am făcut schimbarea de limbă? 
Suntem siguri că nici noi nu ne-am îngăduit aşa ceva şi nici 
Natura n-ar fi putut-o realiza conform legilor ei încete. 
Copilul spune singur mama, ma-ma (reduplication of 
instinctive sound made by infants, Cassell's Dict.), a mea, a 
mea. Ţăranii noştri, în ciuda tuturor schimbărilor, îşi 
păstrează limba lor primitivă. 

În considerarea unei limbi nu va fi vorba de zecile de 
cuvinte care se înregistrează zilnic în tehnică, în relaţiile 
internaţionale sau, mai abitir la unii critici literari, aceşti 
doctori în filologie, în literatură care se folosesc de glosar 


propriu în educaţia literelor româneşti. Să mai amintim 
două cuvinte vizibil sanscrite: rege, raja (j=gi), lat. rex; sau 
văduvă, vidhava, lat. viduus, fr. veuve, oland. weduwe, 
germ. wittwe, germ. veche wituwa, angl. sax. widwe, engl. 
widow, gr. eitheos, celibatară. Iarăşi, de la care am luat? 
Desigur, lucrurile se judecă şi cu binişorul. In dicţionar, 
cuvintele neaoşe româneşti, nesunând savant sau elegant 
sau nefiind la zi nu sunt cuprinse. lată, păleată (prăjină), 
pe care o avem din sanscrită, palaka (branche), nu poate 
sta alături de celelalte într-un slovar tipărit. Restul de 
cuvinte dace sunt date acum din albaneză. Zestre are 
originea lat. dextrae (făgăduinţă solemnă). I.I. Rusu îl dă 
ca exclusiv arhaic. Poate sunt mai vechi decât albaneza 
sau chiar latina, la cercetarea şi adâncirea într-un trecut 
care ne scapă. lată şi azi graiurile rămân neschimbate, cu 
toată frământarea de la un colţ al ţării la altul, a românului 
şi a cuvântului său. Despre Vrancea Hasdeu susţine că 
este o denumire dacică (B.P Hasdeu - Istoria critică a 
românilor, vol. I, 1874, pag. 55-56), iar Densuşeanu merge 
mai departe, din legendă în legendă, spunând că dacii au 
moştenit termenul de la strămoşii hiperboreeni (Nicolae 
Densusianu - Dacia preistorică, 1913, pag. 933-938, 989, 
pag. 612-648). 

Cuvintele trace sunt aidoma în India antică, aidoma 
la daci şi la fel la noi astăzi. Conchidem, totuşi, analizând 
istoria că cei mai apropiaţi de latină şi de latini suntem tot 
noi, ca provenind din aceeaşi mare familie strămoşească. 
În acelaşi timp, putem susţine că nu le-am luat de la vecini. 
De la care? Noi, care locuiam pe largi ţinuturi, eram 
stăpânii limbii materne ca oricare alt popor. Azi, chiar dacă 
ştim mai multe limbi, gândim şi ne exprimăm în cea 
originală, natală. Aici e vorba de popor, nu de un ins plecat 
sau fugit care se pierde chiar pe sine în vălmăşagul străin 
sieşi. lată un cuvânt care e vizibil tras de păr: Povaţă, 
pavaqa în sanscrită, se dă ca provenind din polonezul 
powodca, conducător. 

Vom lăsa acum dumiririle şi explicaţiile noastre la o 
parte, dar nu înainte de a arăta de unde a purces numele 


nostru. Dulichiu, Dulchiu, Dulcu, ca fiind originar din 
Dulichium (Tulku, Dulcu, în sanscrită desemna pe „cel care 
merge pe urmele învăţătorilor săi” (Imitatio Christi?), 
insulă în marea lonică ce făcea parte din ţinuturile lui 
Ulise. Orice cuvânt mai are însă şi o semnificaţie de taină 
pe care o lăsăm pentru altă dată. Grecii ţineau în cea mai 
mare stimă poporul carpato-dunărean. Socrate spunea că 
ştie de la un trac că te vindeci de durerea de cap şi fără 
leacuri, numai prin puterea voinței.. „Zalmoxis, regele 
nostru, care e zeu, arată că după cum nu trebuie să 
încercăm a vindeca ochii fără să vindecăm capul, sau capul 
fără să ţinem seama de trup, la fel nici trupul nu poate fi 
însănătoşit fără suflet” (Dialogul platonician - Hermides). 
Pentru cel mai bun exemplu de prietenie, grecii preferau 
un exemplu trac. lar eroul grec devenit zeu, Hercule, 
acest Soteros Thracon (mântuitor al tracilor), aici îşi 
căuta merele de aur. Statuia de la Herculane ni-l 
aminteşte în continuare. Zeul care l-a orientat spre 
Prometeu (cineva îl identifica cu un rege omonim), 
Nereu, a lăsat amprente în toponomia românească; vide 
Nereu, un sat pe latura de apus a ţării. Magnifice dovezi 
aflăm în antropoşi toponimia populară. Menţionăm Mons 
Caucasus în Oltenia (inscripţia din timpul lui Traian). 
Stânca pe care stătea Prometeu înlănţuit era situată de cei 
vechi tot prin aceste părţi. Cultul lui Ares a fost introdus 
de către greci din Tracia. Dar Colchida cu lâna de aur?... 
(B.P. Hasdeu, op. cit., pag. 278-287, pare a localiza 
Colchida „cea cu lâna de auru a Medeei”... „la Dunăre 
printre bogatele nassipuri metalice ale Olteniei”. De 
asemenea, Hasdeu afirmă că Martial, în Epigr. IX, 46, 
scriindu-i unui amic îi spune acestuia că în ţara Geţilor o 
să găsească stânca lui Prometeu.) 

Legende, desigur, dar cu un substrat care ne 
interesează. Numele insulei Carpatos, dintre Creta şi 
Rodos, aminteşte şi azi de o denumire tracă în sud. 
Numele se mai găseşte de altfel şi în Asia Mică şi în 
centrul Europei. De unde începe miticul ţinut hiperborean, 
locul favorit al lui Apolo, zeul luminii, unde oamenii erau 


renumiţi pentru fericirea lor? Antichitatea istorică n-a mai 
apucat misterele samo-trace, dar aminteşte de preoțimea 
orfică (Orfeu) a Traciei. S-a vorbit mult în antichitate de 
identitatea dintre aceasta şi druizii celți. Ba i se pune lui 
Zalmoxis în sarcină introducerea druidismului la 
celți. Şi câţi dii magni nu şi-au lăsat urmele în datinile 
noastre! Acestea sunt spuse ca o întâietate a lucrurilor. 

În mormintele vechi egiptene s-a găsit aur (aor, în 
limba ebraică) din măruntaiele pământului nostru. Arabia 
de Sus era Bas-Arabia pentru ei. Nu e de mirare că orbis 
ignorantia anticilor o denumea Arabia Pontica. (Pontos 
Euxeinos - marea ospitalieră, sau Pontos Axeinos - marea 
inospitalieră, probabil după persanul axsaena, vânăt, 
întunecat), una cu Arabia lui Eschil, Euripide, Plaut şi 
Amian Marcelin, ai cărei băştinaşi luau parte, cu sens larg 
spiritual, la suferinţele lui Prometeu. Arhaicul Arubium 
(Măcin) ar fi un rest mnemonic. La începutul mileniului 
prezent, numele Ţării Româneşti de Bas-Arabia se mai 
păstra încă. Să nu întrevedem, oare, nici o legătură între 
denumirea aceasta şi bessii (populaţie înrudită cu geții, 
care veniseră dincolo de Balcani în Sciţia Minor) arabieni, 
să le zicem? Mai pare ciudat că Ptolemeu numea Jiul 
Arabon? Legăturile cu Egiptul antic se văd şi în călătoriile 
de studii, ale lui Zalmoxis şi Deceneu de pildă, cu 
rezultatul pe care îl cunoaştem în spiritualitatea traco- 
dacă. „Boerebista spre a tine poporulu seu in suppunere, 
avu la indemâna pre Deceneu, barbatu fermecatoriu, care 
caletorindu in Egyptu invetiase ore-cari semne naturale 
prin cari pretindea ellu a cunnosce celle divine,” zice 
Strabone (după  tălmăcirea aceluiaşi istoric uitat 
(Tocilescu, op. cit., pag. 931, citându-l pe Strabo)). S-ar 
putea oare cerceta aceste drumuri străvechi înspre Egipt, 
a cărui influenţă spirituală s-a întins până în evul mediu 
românesc? 

Poate că ar trebui cercetate în Biblia lui Ulfila, 
episcopul got, cuvintele de origine latină pe care le-a luat 
numai din Dacia, în sec. III-IV. Ce limbă se vorbea în acea 
vreme aici? Sub ce formă sunt luate? Sunt strict latine? 


Dacă în toate acestea s-ar studia şi un proces invers? De la 
latini am luat o anumită morfologie a limbii, stilizarea şi 
culturalizarea ei. Fireşte, din cele de mai sus nu se 
conclude că nu am luat, ci şi că am dat cu acea 
strămoşească danie (sanscritul dana), cheia carităţii şi a 
iubirii nemuritoare, care se reflectă adânc în felul nostru 
de a ne primii oaspeţii şi care nu ne va părăsi până la 
extincţia finală. Şi aceasta nu neagă romanitatea noastră. 
Rămâne să definim termenul din nou, de astă dată just, 
comprehensiv şi autoritar. Cu romanii, cu toată doborârea 
noastră fizică, cât şi cu alte neamuri mai puţin 
spectaculare, am avut prilejuri să ne  înălţăm 
spiritualiceşte. Am avut doar adaosuri de civilizaţie. 
Cultura în schimb era proprie. Ne-a ajutat să parcurgem 
evoluţia, viaţa cu paşi mari. Astfel am transformat izbânda 
lor fizică într-una spirituală proprie. În cele din urmă şi 
până în zilele noastre a învins românul spiritual. 

Atât romanii, cât şi grecii, aduc ceva din arta şi 
cultura mediteraneană care a putut fi asimilată mult mai 
târziu misterelor dace, despre care nu ştim în ce văzduh 
interior iniţiau pe daci, în faţa căror idei îngenuncheau ei 
şi căror legi spirituale se conformau. Romanii cunoşteau 
inițieri minore, grecii preferau mult pe cele în care arta 
devenea divină, dar egiptenii erau aceia care uneau 
conştient  microcosmosul de macrocosmos, omul 
exterior de cel interior, spiritual, divin. De aceea cei 
mai buni dintre noi se duceau să se cultive în templele 
Egiptului. 

Ne vom mai referi, în câteva linii, la cele spuse de 
către artişti plastici indieni (Este vorba despre artiştii 
plastici indieni B.C. Sanyal şi H.A. Gade care au vizitat 
România în 1956 (interviu cu aceştia în Scânteia 
20.03.1957)) care ne-au vizitat ţara acum câţiva ani şi care 
mărturiseau cu entuziasm: „Ne-au impresionat plăcut 
afecțiunea şi căldura cu care poporul român îşi primeşte 
oaspeţii. În această privinţă am găsit anumite afinități 
între noi şi poporul român. Există o uimitoare asemănare 
de temperament. Românii, ca şi indienii, iubesc cu pasiune 


frumosul, artele, muzica. Am fost la un concert de muzică 
populară şi am avut impresia că ne aflăm în India, atât era 
de asemănătoare reacţia auditorilor. Vizitând Institutul de 
folclor am sesizat anumite similitudini între muzica 
populară românească şi cea indiană. Sentimentul care 
determină creaţia folclorică este în mod cert comun 
poporului indian”. Cea mai bună cântăreaţă indiană, după 
ziarele lumii, este o româncă de pe plaiurile Vrancei 
(Narghita - cântăreaţa din Pufeşti, Vrancea, celebră în 
India prin anii '70). In felurite cântece populare se aude 
refrenul; Ia dainu, ia daină (sanscrit, gând, viziune). Aici e 
o spiritualitate mult mai veche. E ceea ce susţinem noi de 
multă vreme. Dar dacă am compara vechile datine? Cine a 
citit „Legile lui Manu” le găseşte aidoma. Să nu uităm 
nici de exclamaţia lui Rabindranath Tagore atunci când 
ne-a vizitat ţara; „Acelaşi cer mistic ca al Indiei mele!” Era 
vorba probabil de un cer ideal spre care ne îndreptăm în 
ceasurile sfinte. Când India m-a chemat acolo, imediat 
după eliberarea ei, să cercetez, să compar folclor, limbă, 
învăţătură, punându-mi totul la dispoziţie, unreservedly, 
Nemesis s-a opus necruțătoare. Fata obstant. Voiam să ştiu 
ce-s dorul, urâtul şi aleanul etosului românesc care râvnea 
după rasa-mumă, Mother India. Lăsăm paranteza deschisă 
şi recunoaştem că, într-adevăr, suntem primii indo- 
europeni care şi-au ales vatra de azi (sanscritul varta în 
vechiul Arya-varta sau Hindustan) pe care n-am mai 
părăsit-o niciodată de atunci. 


vV 

Ideea prelatinității 

Ce nume vom fi avut în acest nedefinit interval nu 
ştim; poate sciți (sau scoloţi, cum îşi ziceau ei, vezi 
Herodot, IV, 6), care cunoşteau facerea săpunului înainte 
de romani, ca şi untul care, la romani, pe vremea lui Pliniu 
cel Bătrân, se folosea doar medicinal; Sciţia era 
considerată ca lăcaş al Justiţiei; protocelţi, traci, daci, 
valahi, poate români, dar care nu schimbă cu nimic 
ancestralitatea noastră. In cazul că de la început era 


cunoscut cuvântul de rumân, atunci acesta nu mai poate fi 
conjugat cu cel de roman. 

Ce am putea spune de danezii care se mândreau în 
cronicile lor că se trag din daci? Ba, în evul mediu, se 
numeau chiar daci, care erau cunoscuţi cu numele de 
dacianini de către ruşi? Andersen povestitorul, trecând în 
anul 1841 prin ţara noastră, notează că totul pe aici are un 
caracter danez. Ce-l făcea pe Bolliac să asemene 
„Pescer'a cu olele pre muntele Lespedei cu dolmenulu 
danesu şi cerculu de pietre sepulchrale?” Nu ne-am mira la 
o legătură strânsă reluată astăzi (Mircea Eliade în „De la 
Zalmoxis la Gengis-Han,” Ed. ştiinţifică şi enciclopedică, 
1980, pag. 83-84 afirmă că „La începutul Evului Mediu, 
termenii de Gothia şi Geţia se aplicau Danemarcei şi 
peninsulei luthlanda şi pe hărţile medievale, Danemarca 
era numită Dacia sau Gothia, căci în Evul Mediu daci era 
sinonim cu dani”. Adam de Bremen amestecă goți, geți, 
danezi şi-i numeşte pe toți hiperboreeni. Apoi citează pe 
Guillaume de Jumieges (sec. XI), care spunea că Dacia 
(adică Danemarca) era locuită de goți, care aveau mulţi 
regi inzestraţi din abundență cu ştiinţa admirabilelor 
filosofii, mai ales Zeuta şi Dichineus, şi la fel Zalmoxis...). E 
vorba de vreo tradiţie, intuiţie a unui trecut de o valoare 
care a depăşit timpurile? Dar, nesuferind de o amnezie a 
spiritului strămoşesc, noi ne situăm pe poziţia vechimii 
arhaice. În treacăt fie spus, dacii nu dispar din istorie, cum 
ne spune opul unui specialist. Naţiunile se pot extermina 
numai pe hartă. 

Procesul de romanizare, prin adaptarea obiceiurilor 
romanilor, veniţi cam din toate părţile lumii antice, ex toto 
orbe Romano, cum spune Eutropiu, şi a limbii lor, nu e de 
conceput, nu poate fi imaginat. Cum e cu putinţă ca în 165 
de ani să se petreacă un proces de dispariţie, oricât ar fi el 
de „complex şi îndelungat” (două cuvinte care nu explică şi 
nu elucidează decât în manuale)? Nici măcar de 
transformare. Timpul e oricum prea mic, chiar pentru 
academicienii istoriografi. Exact timpul Văcăreştilor care 
ne îndemnau să scoatem la iveală limba românească şi să 


cinstim patria. Aici poporul şi-a spus cuvântul şi a căutat 
limbajul pe care îl vorbea din timpuri imemoriale. 

La un colocviu din 1978 patronat de istorici de seamă 
(Dezbatere realizată de Traian Gânju în Colocviile Scânteii 
Tineretului, apărută în Sc. Tin. din 17 mai 1978 sub titlul 
„Istoria poporului român la confluență cu istoria 
universală”) s-a spus textual: „Numai după 10 ani era aici 
o romanitate puternică (Virgil Cândea în dezbaterea cit. la 
18)” şi în alte părţi acest proces s-a petrecut spontan. Ştim 
şi azi cum se fac toate acestea, în vorbire şi în documente 
oficiale. „Punând piciorul pe pământul românesc am şi 
devenit român,” zicea prinţul german. Dintr-o dată şi 
pentru totdeauna. E vorba însă de procentul psihic care nu 
se produce cu uşurinţa gândului şi a discuţiei. Mai 
departe, la colocviu, s-a spus că „găsim elemente de 
civilizaţie dacică atestate în continuare în sec. III, IV şi V”. 
Aşa că dacii au rămas tot... daci şi, după calculele făcute, 
cel puţin 70-75 la sută din populaţia Daciei Traiane era 
formată iniţial numai din autohtoni. „Aşa da! Că pe urmă 
Traian ar fi adus mase imense (cât de imense, mai mult 
decât masa autohtonă?), că statul s-a amestecat în 
procesul de romanizare, este firesc. Dar a reuşit? Cum? In 
zece ani? Adică dacii au vorbit, la moment, cu mic cu mare 
latineşte? Ca să fie o” romanitate puternică”, una dintre 
aceste două civilizaţii a trebuit să moară şi numai după 10 
ani! 

Cât despre limbă, lepădare şi însuşire, iată: „A vorbi 
de” mii „şi chiar numai de sute de cuvinte dace în limba 
noastră mi se pare exagerat. De asemenea, despre 
dacismul limbii române, care este fundamental latină21. 
Cuvintele” necunoscute „pot primi multe alte explicaţii”. 
Fireşte, în veacul al XX-lea se pot spune multe de tot. O, 
limbă străbună, cu ce ai pătimit de te-a şters Natura din 
memoria ei? Vorbind astfel înseamnă să privim Terra şi 
evenimentele ei de pe Selena. Dacă ar fi aşa, atunci n-am 
putea explica celălalt proces de o mie de ani de dominație 
organizată, strictă, aproape sălbatică, cu trageri pe roţi, 
împilări,  schingiuiri, fier  înroşit, spânzurători, etc. 


Dimpotrivă, cu ce legături întărite au alergat spre unire (v. 
momentele Mihai Viteazul şi 1918). 

Schimbarea e doar de nume. Dacii n-au pierit, ci au 
luat un alt nume, tot al nostru, după o perioadă de 
obscuraţie, supuşi ciclurilor de evoluţie în Natură: noapte- 
zi, sistolă-diastolă, inspiraţie-expiraţie, contracţie-dilataţie, 
etc. Aceste cicluri, cercuri, kukloi (în greacă) au o 
influenţă decisivă asupra evoluţiei umane: cicluri ale 
materiei, cicluri ale evoluţiei spirituale şi cicluri ale 
raselor, naţiunilor, indivizilor. Hinduşii cunoşteau această 
lege a ciclurilor sub forma de inspir-expir a lui Brahma. 
Niciodată clasele dominante n-au putut preface poporul. 
Istoria ne arată că popoarele înving peste tot şi în cele din 
urmă. Se cunoaşte adevărul rostit de Alecuin în scrisoarea 
sa către Carol cel Mare: Vox populi vox Dei! lar limbile 
greacă, slavă, ungară ce au făcut după încetarea 
dominaţiei? La fel, latina. Torna, torna, fratre! era limba 
dacă şi română. Era un strigăt de profundis, de întoarcere 
la sufletul-matcă. 

Survolând cercetător istoria, vedem că este posibil ca 
limba de stat a unei ţări să fie o alta decât cea a poporului. 
De pildă, în zilele noastre chiar, limba oficială din Nigeria 
este engleza. Am auzit pe reprezentantul Bangladesh-ului 
vorbind o altă limbă decât a sa în relaţiile internaţionale. 
Şi în câte alte ţări. Limba oficială nu înseamnă poporul, 
care are limba sa natală şi pe care o va vorbi până la 
dispariţia sa din istorie, chiar dacă pe drum şi-o 
ameliorează, şi-o îmbogăţeşte, şi-o modernizează sau şi-o 
adaptează la evoluţie. Cât au luptat românii ca să-şi scoată 
la suprafaţă limba lor de obârşie! Limba noastră nu începe 
de la şi cu latina şi nici nu sfârşeşte o dată cu ea. 

Macedonenii,  istrienii şi toţi românii din 
Peninsula Balcanică nu sunt deci retraşi din Dacia în 
anul 271, ci acolo erau de pe vremuri. Cei ce fug sau 
pleacă se prăpădesc sau se reîntorc. Şi azi ne întoarcem să 
murim acasă. Să-i întrebăm pe olteni. Toată viaţa un oltean 
spune „acasă” acolo unde s-a născut. Infirmăm teoria că 
sunt daci plecaţi din faţa popoarelor migratoare. Că aveam 


două oişti la car, desigur, dar că am trecut Dunărea cu el... 
Am fugit, desigur, dar am fugit în munţi la adăpost, nu în 
larg, cu o apă de netrecut în faţă, oricât ar fi fost fuga de 
grabnică şi de organizată. Cine nu cunoaşte că la vreme de 
cumpănă ne retrăgeam în codru („codru' frate cu 
românul”) şi nu pe şi spre ape? Toţi cei ce părăsesc locul 
de baştină definitiv se desfiinţează: emigranții. De aceea 
ne mai punem întrebarea: Ce şi cât popor român se afla în 
dreapta Dunării pentru ca loannice, cum îi spuneau 
cruciații, să poată organiza un regat vlaho-slav trainic. 
Problema noastră în sud se dezleagă prin aceeaşi 
antichitate arhaică.  Trucidide (fiul lui Olaru) 
menţionează că dii din munții Rodopi sunt daci. 

În tinereţe, împreună cu un grup de colegi, voiam să 
facem o călătorie de studii la Belgrad (înconjurat de sate 
de români) şi până la Salonic vorbind numai româneşte şi 
trecând numai prin sate de români. Sunt ei acolo de pe 
vremea lui Aurelian? În aceeaşi tinereţe am mai prins 
spiritul dac. În tara Loviştei, de pildă, ţăranii lasă cu limbă 
de moarte urmaşilor că noi suntem daci. A fi dac e un cult. 
Una e „viaţa romană în Dacia” (165 de ani) şi alta e Dacia 
însăşi, cu sufletul ei care rămâne acelaşi, oricât ar fi de 
supus  vremelniciilor. Nu ne mai miră restabilirea 
suveranităţii ei prin acea Dacia restituta de către 
Constanțiu Chlorus (293-306). De aceea trebuie să 
adâncim mereu „conştiinţa timpului”. 

lată, azi mai mult ca oricând, răscolitorii vii ai 
sufletului nostru antic încep a se întreba: „Când îşi vor 
revendica românii originea lor dacică?” Şi susţin mai 
departe: „Descoperirea sinelui adânc, a părinţilor 
celor mai vechi, e supremul act de orgoliu al unui 
neam”. Noi am fi zis supremul act de necesitate. Vide, de 
pildă, prefața la „Dacica”. Drept este că în trecutul 
apropiat a început a se auzi glasul din ce în ce mai tare al 
rădăcinii în felurite denumiri şi la te miri ce: Dacia, Dacica, 
Daciada... Pe un incunabul de la Neapole, un lucrător era 
din... Dacia. Vlad Ţepeş însuşi vroia să restaureze 
Dacia Mare. Se simţea custodele vechii cunoştinţe? Cine 


putea să păstreze acest nume scump de ţară dacă nu dacii 
înşişi? Şi nu sunt decât cinci sute de ani de atunci, pe când 
istoricii îi dădeau ca pieriţi de cel puţin un mileniu şi 
jumătate! Istoric sau nu, poate cineva afirma sau dovedi că 
dacii au pierit fără urmă? 

Leonic Chalcocondil ne spune că „avea împăratul 
un tunar cu numele de Orban, dac de neam”. E vorba de 
Mahomed, în anul 1455 care, pentru a sparge zidurile 
Constantinopolului, avea nevoie de un tunar excepţional. 
Curând i se prezentă un om cu faima celui mai ingenios şi 
încercat turnător de tunuri din lume (Stefan Zweig, 
Sternstunden der Menschheit). Şincai mai scrie că-i pare 
rău că „bombardariul carele au făcut armele pe seama 
turcilor, când au luat Ţarigradul, au fost român...” Iată un 
constructor de tunuri mamut, priceput ca neamul lui 
întreg. 

Deci numele de Dacia şi de dac erau intacte, cu nici 
un fel schimbare, după 1400 de ani de la războiul care „i-a 
desfiinţat,” după cum decretează unii istorici încărcaţi de 
date neverosimile şi concepţii singulare, care se feresc de 
orice disputatio ce le-ar răsturna dogmatica. Dacă am fi 
fost romani în cea mai mare parte, atunci şi în Italia şi în 
Franţa şi în Spania, ar trebui să fie măcar ceva asemănător 
cu folclorul nostru, cu cântecul, cu jocul, cu obiceiurile, cu 
instrumentele populare de muzică. Da’ de unde! Toate 
acestea sunt pur dacice, o moştenire anteromană în linie 
directă. 

Savantul olandez Conrad E. Stibbe a descoperit 
recent, pe o piatră din ruinele unui templu dedicat lui 
Marte, cea mai veche inscripţie cunoscută în latina 
arhaică:  „... EISTETRAI POPLIOSIO VALESIOSIO 
SOUDALES MAMARTEI,” care ar fi însemnând ,... 
preoții lui Publius Valerius către Marte (Inscripţia datează 
de aprox. 2500 de ani şi a fost descoperită prin 1978. Ea se 
află pe o piatră albă cu dimensiunile de 86 x 16 cm. Piatra 
a fost găsită pe ruinele unui templu dedicat lui Marte, 
acolo unde a fost vechiul oraş Satiricum, la cca. 65 km de 
Roma.)”. Nu e o latină inteligibilă. Poate că se apropie de 


limba comună de dinainte de separarea familiei latino- 
traco-dacice. 

Istoricii motivează „romanizarea” prin: 

a) existența unei perioade de presau ante- 
romanizare, activizată de legăturile comerciale (Aceste 
legături nu se fac în limba negustorului. Ce „cultură” 
romană a aflat Ovidiu aici?). 

b) romanizarea directă în 165 de ani de ocupaţie; c) 
procesul de la sine şi de departe în secolele următoare. 

Faptic, nu se poate susţine. Dacii locuiau pe dealuri 
şi nu la drumul mare, în circulaţie necontenită. Limba se 
aseamănă dintr-o şi mai mare vechime. Eram înrudiţi şi 
totuşi... inimici. După aceea ne-am apropiat mai mult unii 
de alţii, dar ei cu ale lor şi noi cu ale noastre. Căile şi 
sufletele nu erau aceleaşi. Noi am rămas să evoluăm mai 
departe spre un prezent ilustru hărăzit dintotdeauna, iar ei 
spre o decadenţă de neînlăturat şi scoatere din istorie. 

Romanizarea a fost mai mult o românizare decât 
o latinizare. Concluziile multor istorici sunt concluzii 
comode, dar nu fireşti, căci în nici o altă parte a savoir-ului 
uman nu e mai dăunător ca dogmaticul în istorie. 

VI 

Spiritualitatea dacă 

Pentru că s-a vorbit mult de aportul creştinismului la 
romanizarea Daciei să reluăm argumentaţia noastră în ton 
pe alocuri filopolemic, filosofând, sperăm, într-un mod 
poate contagios. De ce nu s-a făcut în continuare 
serviciul religios în limba latină ca în atâtea alte 
ţări? Atunci n-am mai fi fost, fireşte, sub influenţa 
bizantină. 

O paranteză obligatorie. De ce să fim „balcanici” şi 
nu „carpatici” sau „carpatini,” cu alte semne - idei (gr. 
idein, a vedea), idealuri (viziuni în stadiul realizabilului) şi 
idoli (viziuni concretizate pentru uzul tuturor). Intuiţia că 
suntem de tip carpatin, pe care o aveam de pe când 
studiam tipurile popoarelor, o găsim afirmată astăzi de 
George Călinescu. Vorbind de Eminescu, el spune: 


Eminescu, „român de tip carpatin”. Eminescu, acest 
sintetizator al neamului său, acest sicretist al 
înţelepciunii şi al timpului, cu Te naşti spre a muri şi 
mori spre a te naşte, s-a zămislit cu acel appetitus mortis 
al strămoşilor săi daci, de care Pomponius Mela zicea: 
„Quidam feri sunt et ad mortem paratissimi...” şi care 
credeau în viaţa viitoare şi se închipuiau nemuritori 
(Tocilescu, op. cit., pag. 639 îl citează pe Metianus 
Capella - lib, VI pag. 224, ed. Eyssenhardt care afirma că: 
„dogma nemuririi sufletului îi făcea curajoşi fără 
margini, dispreţuitori faţă de orice pericol, poftitori 
de moarte (apetitus morti), luptători cu hotărâre şi 
cu o întreprindere de speriat;”). 

Aceasta-i spiritualitatea pe care am moştenit-o din 
moşi-strămoşi. Trebuia să vină vremea să ne-o 
reamintească poetul vecuirii noastre: Eminescu, acest Fiu 
al Eminenţei. Aceasta, pentru că mulţi cred că avem spirit 
balcanic. De ce, la fel, nu facem servicul religios în 
greceşte sau în slavonă, ca la atâtea noroade creştinate cu 
multe veacuri mai târziu? Suntem siguri că nici o 
„influenţă” nu va preschimba limba de baştină, care stă 
sub puterea absolută a poporului şi nu la cheremul tuturor 
veniţilor. Iată, goții s-au lăudat că sunt geţi şi atunci şi mai 
încoace şi îşi atribuiau faptele istorice ale acestora, pe 
care le aflăm în diverse locuri şi din variate surse, fie în 
Iordanes, fie în altă parte. 

Dar să ne urmăm problema printr-un détour. 
Creştinismul nu fixeaza o dată când apare în Dacia, 
deoarece chiar unul dintre apostoli, Andrei, a venit aici 
încă din primii ani de apostolat. Învățătura spirituală a 
dacilor era o aşteptare a noii revelații. De aceea, trecerea 
a fost lentă, fără peripeții istorice. Lipsa scrisului este una 
dintre enigmele dacice. Ce să fie, oare, cu scrierea la acest 
popor, cu lipsa analelor? Orice scriitură a lor a fost sau 
distrusă de către sectari şi războinici, sau ei înşişi nu s-au 
servit de cuvântul scris, ca neavând valoarea orală a 
acestuia, aşa cum se grăiau marile învățături: gură către 
gură. Atât noi, cât şi druizii celți, nu ne exteriorizăm 


gândurile prin scris public. Şi apoi, mai ştim noi astăzi 
dacă nu cumva ei posedau cărţi-mistere pe care le-au 
retras la vreme de vandalismele ce apăreau la orizont? Mai 
putem să cunoaştem ce distrugeri au făcut romanii, 
barbarii sau cei ce înlocuiau o ştiinţă veche cu o 
dispensaţiune nouă? De ce nu s-a scris în trecut? „Erau 
iubitori de tăcere,” ne spune Blaga. 

Să continuăm cu încercarea noastră de a aduce 
puţină lumină în labirintul întunecat al erelor preistorice. 
Natura argumentelor, deducţiilor şi a judecăților noastre 
va căuta să pună, poate, o oarecare linie în abundența de 
fapte şi idei, deşi unii savanţi văd în ele numai ceea ce vor 
să vadă. Vom încerca, totuşi, să nu ne înecăm în Lethe ca 
atâţia alţii înaintea noastră. 

Dacă religia s-ar fi redus numai la cele scrise ar fi 
dispărut după prima generaţie. Contau oralul şi practica, 
tradiţia şi mersul continuu. Religia este intimitatea 
profundă a insului. Skeat precizează că religens 
înseamnă „fearing the gods,” temerea de zei, ca opus lui 
negligens (neg, not şi legere, to pick up), a nu culege. 
Bazilicele au fost construite mai întâi sub pământ, ca 
în Dobrogea sau la Roma (catacombele), ca o ferire de 
intruşii necreştini. Religia aici, înainte de creştinism, era 
de tip „Mistere,” ne spune Mircea Eliade. Noi am fi spus 
de tip „iniţiere,” în care misterele deveneau iniţiatice. 
Iniţiat e cel ce pătrunde în straturile supraconştiente ale 
ființei sale, prin discipline supraumane, trainice, severe, 
conform injuncţiunii acelor vremuri: „Gnothi te afton” 
(Nosce te ipsum)! Dictonul corect este: Omule, cunoaşte-te 
pe tine însuți şi vei cunoaşte universul şi zeii! Iniţierea ar 
fi o intrare (in, în, şi ire, a merge) în cel de al cincilea 
regn al Firii, conştient şi voluntar, care ar avea loc în 
cea de a doua jumătate a evoluţiei planetare. De la 
fiziologii care nu înţeleg fenomenele teratologice şi până la 
legile cosmice care scapă psihologilor şi filosofilor, inițiatul 
parcurge în întregime conştient: de la embrionul care 
evoluează în sfera sa prenatală, la individul în familia sa, 
familia în stat, statul în omenire, Pământul în sistemul 


nostru solar acel sistem în universul său central, universul 
în Cosmos, şi Cosmosul în Cauza Unică - cea nemărginită 
şi fără sfârşit. Dar, greeca sunt, non leguntur! 

Rolul jucat în perioada mitică a originilor literare ale 
Greciei: Linos, Orfeu, Tamuris, cel orbit de Jupiter 
„pentru că se lăudase a cânta mai frumos decât muzele, ” 
cultul şi poezia religioasă au precedat pe cele greceşti. 
Poeţii erau iniţiaţi. Aveau o stare artistică entuziastică 
(vezi mai sus lămurirea cuvântului). Solii, înainte de a 
pleca în misiune, cântau la chitară (Despre preoţi geţi se 
mai raporta că erau întrebuinţaţi şi ca ambasadori şi 
mijlocitori de pace. Îmbrăcaţi în haine albe şi lungi, îşi 
îndeplineau solia cântând la chitară, desigur ca şi 
ambasadorii regilor Galiei, care... 

— Tocilescu, op. cit., pag. 702, citându-i pe 
Athenaeus XIV, 627e şi De Beloquet, Ethnogenie gauloise, 
t. III. De asemenea, Tocilescu, referindu-se la muzica 
geților, afirmă că: „despre muzica geților se ştie puțin atât 
că solii geți, înainte de a împlini solia ce aveau, cântau cu 
Chitara” citându-i pe Steph. Byz. şi pe Atenaeus (din 
Theopomp) XIV, 627e). 

Pe anume plăci din muzee se văd diverse scene 
neinterpretate corect. Masca de berbec însemna trecerea 
în era Berbecului, precum peştele arăta trecerea în cea a 
Peştilor, iar azi în era Vărsătorului, după cum ne poate 
dumiri orice astronom. Steaua radiantă din spatele unei 
persoane arată că e iniţiat, adică intrat în spiritul divin, în 
Sanctum Sanctorum. Istoricii nu accentuează acest lucru, 
căci ceea ce dăinuie este sufletul nevăzut, dar permanent 
în gândurile, vorbele şi faptele noastre. Trupul a sfinţit 
mereu ţărâna, adică ţara pe care o iubesc atât de mult 
ţăranii şi de atâtea milenii. 

Escu de azi ar însemna al sau a lui, care e mai demult 
în numirile de familie. Vezi Rescu (Nume personale dace 
culese din inscripţiuni - Tocilescu, op. cit., pag. 598), un 
dac. Fiecare popor îşi are râul lui sfânt: Dunărea, Iordanul, 
Nilul, Gangele. Dacii beau din Dunăre şi jurau pe această 
apă sfântă să nu se întoarcă decât învingători. Dunărea, 


Jiul erau ape sfinte, mume vii, mataro gitayo, cum se 
numesc apele în Rig Veda şi Avesta. 

Cei din trecut, ca şi cei de azi, ţineau să 
batjocorească un popor plin de spirit. Ca totdeauna: Cel ce 
nu ştie râde de cel ce ştie! Pe monedele lui Aurelian, 
geniul Daciei ţine în vârful unei sulițe ca drapel un cap de 
măgar (Ackner în Dacien in den Antiken Munzen, 1c - 
capul de măgar de pe monedele din vremea lui Aurelian 
reprezintă o degenerare în timp a capului de dragon 
(balaur) ceea ce a făcut pe unii istorici să creadă că 
steagul întregii armate era capul de măgar, după cum 
remarcă şi Tocilescu în op. cit. pag. 744). Poate că însemna 
locul duşmanului fără minte. Adevăratul steag însă era 
Dragonul ce reprezenta înţelepciunea sacră. Vezi cultul 
şarpelui la Daci şi la români. La hinduşi, Sarpas era un 
înţelept  atoateştiutor, învăţător şi mare iniţiat. In 
antichitate, dragonul şi şarpele nu erau identificaţi cu 
geniile răului. Ca metaforă, fie astronomică, cosmică, 
teogonică sau simplu fiziologică, şarpele a fost 
dintotdeauna considerat ca simbol divin. Pentru că „își ține 
coada în gură” este simbolul eternității fără sfârşit şi al 
perioadelor ciclice (Tocilescu în op. cit. pag. 742-744 spune 
despre însemnele dacilor, citându-i pe Capitoliu, Plutarch, 
Haupt, Suidas, Rosler, ş.a. că steagul consta dintr-o bucată 
de pânză pătrată, divers colorată (alb, roşu, purpuriu) şi pe 
la margini cu ciucuri, fixată în vârful unei bucăţi de lemn 
sau sulițe ca vexillum roman şi pe care avea cusută ca 
emblemă un şarpe (după cum apare şi pe Columna 
Traiana), iar stindardul era un balaur enorm (dragon) cu 
cap de lup şi gura căscată de i se vedeau puternicii săi 
dinţi şi limba.). 

Buciumul, buccina, bucca (gură), era instrumentul de 
semnalizare a primejdiei. Cornul, în celtă era numit carnis, 
cornis, suna chemarea, adunarea. Pe stindarde mai vedem 
acvila. Dacii erau numiţi de către greci oi astoi dacoi, 
acvilele dace. Vorbind de Zidina Dacilor din munţii 
mehedinţeni, Bolliac spunea: „Într-adevăr ce cuib de 
acvile pare această cetate a dacilor!” Dacia se personifica 


printr-o femeie ce şade pe o stâncă ţinând un steag cu o 
acvilă. La stânga sa un copil ţinând în mână spice de grâu, 
înaintea ei un altul ţinând un ciorchine de struguri. 

Traian, vorbind cu Jupiter, spune: „Voi știți, Jupiter şi 
ceilalţi zei, că primind Imperiul lâncezind şi slăbit în toate 
părțile lui de acea tiranie care îl lucrase mult timp 
înăuntru şi de desele invazii ale geților din afară, am fost 
singurul care am cutezat să atac aceste popoare care 
locuiesc dincolo de Dunăre. Am subjugat chiar pe aceşti 
geţi (adică daci), cea mai războinică naţiune care a existat 
vreodată, nu numai prin vârtoşia corpurilor dar şi prin 
acele maxime ale lui Zalmoxis, care este între dânşii în aşa 
mare venerație, le-a săpat atât de adânc în inimă. Pentru 
că necrezând că mor dar că îşi schimbă numai locuinţa... 
(Conf. Tocilescu, op. cit., pag. 704 care îl citează pe Julianu 
(ed. Teubner, I, p. 420))” 

Dacii ştiau că sufletul care pe timpul vieții era 
asemenea unei păsări În colivie, este indestructibil după 
moarte (Plutarc). Religia lui Sabazius (în tracă Sabazis), 
identic cu Bacchus, reprezenta nemurirea. Există o 
credinţă tracă asupra credințelor religioase ale Greciei. 
Sanscritul Sabadj, venerat, iubit, onorat (Venera, Venus de 
la sanscr. van, a servi, a cinsti), căruia i se datora 
inspiraţia profetică, transportarea spirituală. Bacchos, 
frigianul Bagaios, Dumnezeu, de unde slavul Bog, Sabazius 
era Soarele, Liber Pater, Domnul Universului. Se adora pe 
vârful munţilor înalţi (Majoritatea istoricilor conchid cu 
privire la lipsa altarelor din Dacia că Zalmoxis - Sabazius 
se adora pe munţi. Aceeaşi afirmaţie o face şi Tocilescu în 
op. cit. pag. 720, care semnalează (în 1880) existenţa unui 
altar circular în Ormelia (Pisidia) cu embleme ce duc la 
cultul trac al lui Sabazius (vide Bulletin de Corespondance 
helenique). C. Bolliac afirmă însă, fără a prezenta dovezi 
materiale, că numai de la Sinaia şi până la Peştera, 
peste munţi se găsesc trei asemenea altare, şi un al 
patrulea în sus la Cozia, la piatra numită „masa lui 
Traian” în preajma căreia el ar fi descoperit o mumie 
sau divinităţi egiptene frumos sculptate şi pline de 


hieroglife (?)). 

Despre spiritualitatea dacă se vor spune multe. 
Această spiritualitate, care îşi are arcul său de întindere de 
la iubirea de hrană şi până la iubirea de înţelepciune, dacă 
nu mai departe, se desăvârşeşte în expresia de omenie (nu 
omenire, omenime, umanism). Această omenie este 
calitatea primă şi ultimă a sa, e divinitatea dintre semeni. 
Nu se poate traduce la nici un alt popor, ca şi doină, dor, 
alean, urât... 

E o spiritualitate ce se propagă de la simţirea dacului 
care trăgea cu săgeți în nori spre a le împrăştia întunericul 
şi a elibera lumina şi până la învăţătura lui Zalmoxis sau a 
lui Deceneu, care colindaseră până pe malurile Nilului 
după învăţătura preoţilor egipteni. Pe vremea aceea dacii 
se bucurau de o spiritualitate profundă de tip inițiatic, „o 
cultură de geniu printr-o tradiţie de geniu” (Gh. Zamfir). 

În toate acestea, şi a dacului simplu de mai sus şi a 
celor aleşi, retraşi, sihaştri sau separați (sansc. skidh, a 
separa) e vorba de energia psihică ce copleşeşte pe cea 
fizică. Iosef Flaviu ne spune de secta polistai (ctistai) 
asemănătoare esenienilor ce cuprindea pe vremea aceea 
patru mii de credincioşi, ducând o viaţă ascetică, 
celibatară, trăind din munca pământului. Nu cunoşteau 
proprietatea, toate fiind în comun. Toţi erau egali, nimeni 
nu era sărac sau sclav. Se abţineau de la carne şi vin, 
hrana fiind vegetalele, fructele, mierea şi laptele (Tocilescu 
în op. cit. la pag. 716, afirmă: „Preoţii daci, spre a-şi 
menţine influenţa, se deosebeau printr-o puritate de 
moravuri cu totul particulară, trăind fără femei şi 
abţinându-se de la carne şi vin. Aceasta o constatăm şi la 
Geţi, vorbind despre casta sacerdotală a Ctitstilor”. La daci 
era vorba despre secta Polistai (desigur forma coruptă a 
cuvântului ctistai). Tocilescu îi citează, întru susţinerea 
celor de mai sus, pe Flaviu Joseph, Lucian, Rosler 
(Rumaenische Studien, Leipzig 1871) şi Ukert (Skythien, 
Weimar 1846, pag. 610)) Trecerea spre creştinism a fost 
uşoară intrând chiar cu multe sărbători de veacuri, rusalii, 
etc. care şi astăzi subzistă. În spiritualitatea aceasta stă şi 


azi demnitatea noastră umană, grandoarea concepţiei 
ideale. Nu numai ca o prefacere a lucrurilor şi a fiinţei 
omului, ci ca un uman în divin. Era acel signata mystis al 
culturii sp concepută ca un De Profundis. 

i N 


CULTUL ŞARPELUI 

Avem cuvântul valah, în germana veche valh, străin, 
şi valr, ucis, de unde Valhala cu valkiriile sale, sala valhilor, 
a eroilor (locul imortalităţii, unde erau duse sufletele 
eroilor morţi în bătălie, comp. cu credinţa dacilor); cu 
anglo-saxonul woelisc, wealh, străin, un celt; noi eram 
străini pentru popoarele germanice care au venit după noi, 
aşa cum aceştia, la rândul lor, erau numiţi de către slavii 
veniţi în urma lor nemți, de la nemeţ, sl. veche nemici, 
străin, cuvânt luat şi la noi prin adoptare; cu walah, la 
hinduşi, muncitor, ins, ortac, cel care izbândeşte în toate; 
dar nu vlah, ţigan, adus de acest popor nomad de prin 
părţile Boemiei, numindu-se chiar boemieni (bohemien, 
boemme, bohemian, în fr. it. engl. - because the gipsies 
were supposed to come from Bohemia, Cassell's Dict.). dar 
care îşi zic între ei romani (rom, roma), cu accentul pei, 
care împreună cu vlah sunt împrumutate de la popoarele 
printre care au trăit şi care vorbesc limba roman & 
egraves; s. 

Va trebui cercetat dacă român nu e un cuvânt extrem 
de vechi printre noi. Are în el şi om şi man (om). Om în 
sanscrită e cea mai sacră vocabulă ce precede respiraţia şi 
gândirea, e fiinţa (omul) care întruchipează universul, e 
primul cuvânt (Singhal); iar man, cogitare. Într-adevăr, 
omul se deosebeşte de celelalte regnuri ale Firii prin 
gândire. În sec. al XI-lea, Voievodatul Jiului ajunsese atât 
de vestit încât „Niebelungen lied,” scris în secolul următor, 
citează pe „Ducele Român din Țara Vlahă” (der herzoge 
Ramunc uzer Vlahen Lant) (Sică Georgescu - Contribuţiuni 
referitoare la începuturile Craiovei, Ed. Scrisul Românesc, 
Craiova, Arhivele Olteniei No..37-38, Maiu-August 1928, 
pag. 9). E prima mare pomenire a cuvântului de român. În 
evul mediu se cunoştea o biserică a albigensilor (catharii) 
în sec. XIII, ai căror aderenţi au fost distruşi de papalitate. 
lar despre isprăvile Banului Mărăcine în Franţa (fine 


spada mea în dar brav Marchize de Ronsard!) cine nu ştie? 
Ducea cu el şi numele de român. 

Nu ştim ce se înţelegea în sec. III-IV prin ROMANIA, 
de pildă: Carporum gens universa in ROMANIA se 
tradidit? Însemna imperiul roman? Ei înşişi nu şi-au spus 
niciodată astfel. Atunci, pe unde se situa această 
întindere? Nu credem că au fost colonizări forţate, en 
masse. Recrutări, da. Pentru noi contează apariţia numelui 
care nu poate fi al intregului imperiu roman. lată în plus o 
dată din atâtea: La muzeul din Barcelona se află o hartă cu 
consulatele oraşului din secolul al XII-lea. Aci se vede 
consulatul din ţinutul Munteniei pe care este o stemă cu 
un leu deasupra căruia stă scris RUMANIA (vezi Revista 
Noastră, Focşani, 1978). Europa ne cunoaşte încă din evul 
mediu ca rumâni, Rumenia, Rumania, Roumanie... 

Oare greaca modernă, romaică, limba romanşă şi 
altele, toate amintesc neapărat de Roma? Aşa cum 
cuvântul America nu are nici o legătură cu Americo 
Vespucci, ci e înrudit cu Mer, muntele sacru din centrul 
celor şapte continente, după scriptele Indiei străvechi. La 
aborigeni se numea Atlanta, de la atl, in maya-quiche, apă, 
izvor, de unde denumirea oceanului Atlantic (şi nu de la 
munţii Atlas). În America Centrală Amerih, de unde 
America, cuvânt care, ca şi Meru, înseamnă munte mare. 
Coincidenţele fac totdeauna feste chiar celor mai veridici 
cercetători şi studioşi. Trebuie căutat în adânc, căci 
suprafaţa răstălmăceşte lucrurile. 

Oare neconturata idee a prelatinităţii noastre să fie o 
pseudogramă? Un criptic ideografic? Deci valahul e un 
celt, mai bine zis un protocelt sau valhul (nu e vorba de cel 
de pe vremea lui Cezar, de celtul din Galia sau chiar de 
celt-iberianul), plecat pe vechiul drum al celților, Dunărea, 
lăsând atâtea urme vii pe acest meleag: Ardal - Ardeal, 
ţară şi „care se făcuseră stăpâni pe teritoriile de vest ale 
Daciei” (cum spune un istoric recent), din care ungurii au 
făcut Erdely (pădure); Transilvania era o denumire dată de 
aici într-acolo, Ţara de dincolo de păduri şi munţi. Dar cei 
de acolo cum îi ziceau? Ardal, Ardeal, desigur. Ei, celții 


spuneau ca şi cei de azi: Mergem să ne unim cu Ţara 
(Ardal devenit Ardeal în decursul timpului) (Ion 
Maiorescu într-o notiţă publicată de L.R. von Heufler în 
scrierea sa „Oesterreich und seine Kronlander” susține că 
Ardeal este un cuvânt celt, argumentând şi prin 
introducerea de către Leibnitz (Collectanea etymologica, 
Hannoverae 1717, celtica, pag. 90) printre cuvintele celte 
a cuvântului Ardal cu sensul de ţară - Ardal, toparchia, 
tractus terrae, şi că românii l-au moştenit de la daci care 
„erau” celți. El afirmă că Transilvania şi regatul sunt pline 
de denumiri celtice printre care Deva, Timiş, Bucegi, 
Maramureş, Giurgiu, Galaţi, etc. Martin Samuel Mokesh 
într-o mică scriere intitulată „Probe pentru originea celtică 
a valahilor sau Românilor, mai cu seamă a celor ce locuiesc 
în marele principat al Transilvaniei” (Hermstadt 1867) 
afirmă că românii par a fi romani (la origine) însă nu sunt 
romani, argumentând cu probe lingvistice, gramaticale, 
etc. Şi românii nefiind romani, nu pot fi altceva decât celți, 
care după ce devastară Roma s-au întins către est, au 
ocupat Panonia şi ţările alăturate (deci şi Dacia, etc.). 
Concluziile de mai sus le primim cu rezerva de rigoare. 
Noi i-am afirma pe celți ca fiind veri ai noştri (ai 
dacilor), a căror limbă provine din acelaşi filon 
lingvistic.). Sau Lugoj, „qui veut dire beau cite (Lugo) en 
celte, fondé en des temps immemoriax,” pe care îl găsim 
lângă Bordeaux, lângă Curuia, în Romagna, în Elveţia; 
valah care credea în nemurirea sufletului, o imortalitate ce 
constituia, în perpetuare, sâmburele credinţei dace, 
întărită şi luminată după cum ştim de acel ilustru 
discipol şi nu sclav al lui Pitagora, Zalmoxis, mare 
profet, mag, sacerdot, medic, matematician, astronom, 
care se bucura de o adoraţie ca aceea a lui Dalai-Lama 
(D'Anville), după ce şi-a completat instrucţia în Egipt pe la 
anul 566 Î. Ch. şi după toate probabilitățile în India, la 
îndemnul  Magistrului său. El, deci, cunoştea 
înţelepciunea preoţilor egipteni şi a lui Pitagora, 
vindeca bolile cu ajutorul formulelor magice, 
prevestea schimbările atmosferice,  propovăduia 


nemurirea sufletului şi trăia într-o peşteră a 
muntelui sacru, Cogaion, pentru a vorbi singur cu 
Dumnezeu33. 

Numele lui nu are absolut nici o strânsă legătură cu 
slavul zemlia. El, care îşi denumea ucenicii „călători prin 
nori,” după termenul vechi indian kechara, sky-walker 
(după cum se spune în Jnaneshvara: Corpul devine ca un 
nor din care au crescut mădulare), nu putea fi pământean, 
după zamol, chton, zemlia, humus, chiar dacă a stat trei 
ani sub pământ. În treacăt fie spus, mersul acesta pe, prin, 
sau la cer se vede şi în aruncarea în sulițe a unui mesager 
spre zei. Zalmoxis este purtător de piele sau manta (vide 
etimologiile în acest sens: Lagarde, Pick, etc.). Chiar Porfir, 
în De Vita Pitagorae, zice că numele îi vine de la pielea de 
urs ce s-a pus peste el la naştere. Desigur, nu vrea să 
divulge un mister inițiatic. Epitetul lui Wotan era „purtător 
de mantie” (hakul-berand); Elizei, care purta mantaua 
profetului Ilie; Buddha, care lasă urmaşului său veşmintele 
sale, etc. Dar Eminescu, el care a adâncit conştiinţa 
timpului, ce spune în ale sale versuri-viziuni: „Pururi tânăr, 
înfăşurat în manta-mi” sau „... Hercul înveninat de haina- 
i?” „Roba, glorioasa robă a tăriei mele stătea scris pe 
veşmântul strălucitor al iniţiatului. Ce va să însemne 
haină, manta, mantie, veşmânt, robă... în limbajul magic, 
religios, ocult sau ezoteric, nu ne preocupă aici. Înrudirea 
directă între spiritul dac şi cel indian o trimitem spre 
cercetare specialiştilor. 


VII 

Misterioasele tablete 

Dar ce cheie dau tabletele aflate la Tărtăria? ce e cu 
aceste tablets? Cu cât ne întrebăm mai mult, cu atât 
rătăcim firul istoriei şi mai ales acolo nu reuşim să 
descifrăm corect şi nu înţelegem ce vrea să spună 
inscripţia. De pildă: „O piatră cu 7 ochi” nu înseamnă 
decât un om a cărui constituţie (adică principiile sale) este 
septenară. Sau acolo unde vechii poeţi iniţiaţi vorbeau de 


„fundarea unui oraş” se înţelegea „stabilirea unei 
doctrine”. Dar să revenim la note, simplificându-le fără 
voie şi lipsindu-le de amănunte spre a uşura zborul gândirii 
către scop. 

În anul 1921, geologul William Niven face săpături în 
Mexic, la Almizoctla şi scoate de la o adâncime de patru 
metri prima dintre tabletele devenite faimoase. In 
decembrie 1923, după explorări sistematice şi înverşunate, 
dă la iveală 975 dintre aceste tablete misterioase. In anul 
1924, Dr. Morlay, de la Institutul Carnegie, mărturiseşte că 
simbolurile de pe aceste tăblițe nu se aseamănă cu nimic 
din ceea ce se cunoştea până atunci în Mexic sau aiurea. 
Cine se putea încumeta acum să dezlege şi să descifreze 
misterul acestor texte adormite sub lestul atâtor veacuri? 
Unul singur şi acesta era James Churchward. In anul 1868, 
un savant colonel, James Churchward însuşi, întâlneşte 
într-un templu din India un preot îndrăgostit de arheologie 
şi de inscripţii antice. Acest preot îl iniţiază într-o limbă 
moartă pe care o credea limba de origine a omenirii. Şi 
într-o bună zi i-a destăinuit colonelului că în arhivele 
templului s-ar afla nişte tablete misterioase provenind 
dintr-un ţinut legendar dispărut. Erau fragmente dintr-o 
colecţie pierdută, preţuite mult şi păstrate cu grijă în 
oalele lor. Preotul nu îndrăznea să le scoată şi să i le arate, 
dar sub presiunea multor rugăminţi a adus două dintre 
acestea, care, curăţite cu luare aminte spre a nu scrijela 
lutul, au revelat frânturi de texte de o atât de mare 
importanţă încât, după mari şi îndelungate implorări, a 
consimţit să le scoată şi pe celelalte. Ele povesteau, în 
detaliu, despre creaţia Pământului şi a omului. 

James Churchward a căutat şi în alte părţi ale lumii 
tablete asemănătoare pentru întregirea acestei colecţii, în 
Tibet, în Caucaz, în Birmania, în Gobi unde a descoperit o 
statuie a androginului primitiv. A mai făcut cercetări în 
Siberia, în Urali, în Asia Centrală, în Egipt. A cutreierat 
insulele Pacificului, făcând cercetări documentate în Noua 
Zeelandă, în Samoa, Tahiti, Marchize şi Tonga-Ilonga. 
Cincizeci de ani a studiat textele trecute prin mâna sa, 


traducând, analizând, comparând. Şi-a consumat existenţa 
în căutarea de documente, în studierea lor şi în descifrarea 
inscripţiilor şi a simbolurilor întâlnite. Ipotezele sale au 
fost de astă dată întregite şi confirmate de săpăturile lui 
William Niven, cu care, de altfel a luat contact imediat. In 
anul 1934, numărul tabletelor ajunsese la 2600. 
Examinându-le pe cele din Mexic, el a observat 
asemănarea perfectă cu acelea pe care le avusese sub ochi 
în India. Caracterele erau identice. 

A descoperit astfel urmele unui continent 
dispărut: MU. Din ansamblul tabletelor a reconstituit 
istoria, geografia, religia, filosofia acestui tărâm fabulos. 
Descoperirile lui Schliemann, cel care a dezgropat Troia şi 
a revelat civilizaţia miceniană, i-au confirmat existenţa. 
Lucrările lui James Churchward sunt: The Lost Continent 
of Mu, The Children of Mu, The Sacred Symbols of Mu, pe 
care le-am dori răsfoite, cercetate şi înţelese şi de către 
cititorii şi studioşii noştri. Adâncindu-ne în trecutul 
îndepărtat, lumea va apărea şi mai clară şi mai exactă. 


VIII 

Civilizaţii străvechi 

După Churchward, ţinutul Mu era situat în 
Pacific şi se întindea din Filipine până în America 
Centrală, opt mii km est-vest şi cinci mii în nord-sud; 
un pământ neted, cu şesuri întinse şi cu o climă 
tropicală. Mastodonţi, elefanţi, maimuțe mari populau 
pădurile imense. Regele avea adăugat la numele său 
prefixul Ra. Era un fel de rege pontif cu numele de Ra-Mu 
şi întregul teritoriu era numit „Imperiul Soarelui”. 
Locuitorii se bucurau de o civilizaţie înaintată şi, scrie 
Churchward, erau mari navigatori care cutreierau lumea 
neobosiţi şi colonizau fără încetare. Erau mari arhitecţi, 
constructori de palate, temple şi monumente. Oraşele erau 
extrem de luxoase. Templele tăiate în piatră, numite 
temple transparente sau străvezii, fără acoperişuri, care 
lăsau să cadă razele lui Ra (Soarele) pe creştetul 


credincioşilor, făceau fala lor. Churchward spune că mu- 
enii atinseseră un înalt grad de cultură. Erau astronomi, 
matematicieni, filosofi. Nu putem insista prea mult asupra 
simbolurilor. Dacă ar fi editate lucrările lui James 
Churchward am putea trimite pe cititor la ele. Nu putem 
decât să recomandăm stăruitor cărţile sale spre traducere 
şi tipărire. Un imens serviciu s-ar aduce culturii noastre 
(Sperăm ca, în viitorul apropiat, să putem prezenta 
cititorilor noştri ediţia în limba română a lucrărilor lui 
Churchward, tipărite în Editura Luana.). 

Se găsesc în Mu: Marele Șarpe cu şapte capete, 
simbolul Creatorului şi al Creaţiei; Şarpele cu pene, 
simbolul Zeităţii; Şarpele fără pene, simbolul vieţii 
primordiale în ape, Şarpele încolăcit pe ouăle sale, 
simbolul apelor-mame ale Vieţii. Viaţa este reprezentată 
printr-un arbore. Păsările de pe  tabletele sacre 
simbolizează evoluţia sufletului. Istoriceşte, pasărea şi 
peştele înseamnă fuga mu-enilor din faţa potopului ce avea 
să vie, deoarece se ştia de mai dinainte de acest fel de 
catastrofe. lată şi semnificaţia simbolică a primelor zece 
numere: 

. Hun: Absolutul; 

. Ca: Dualitatea; 

„Ox: Puterea divină; 

. San: Cauza faptelor; 

. Ho: Viitorul; 

. Uac: Organizarea; 

. Uaax: Creaţia; 

. Uaxax: Formarea omului; 
. Bolan: Vibraţia; şi 

10. Lahun: Întoarcerea la unitate. 

Numărul 10, decada pitagoreană, reprezintă toată 
cunoştinţa umană. Geneza lui Mu oferă multe texte 
curioase. După hieroglifele interpretate de Churchward, 
Apele primordiale conţineau Oul cosmic sau Fecioara 
Vieţii; Hol, Hu, Kal (Hol: forţat, Hu: matricea fecioară, Kal: 
a deschide). Iată cele şapte creaţii după Geneza lui Mu: 

Prima creaţie: Fie ca gazele care sunt închise în 
spaţiu fără ordine, fără formă să fie adunate şi din ele să 
fie formată lumea. 

A doua creaţie: Fie ca aceste gaze să se solidifice şi 
să formeze pământul. 

A treia creaţie: Fie ca gazele exterioare să fie 
separate şi să formeze apele şi atmosfera. 

A patra creaţie: Fie ca focul conţinut în pământ să 
ridice pământul deasupra apelor. 

A cincea creaţie: Fie ca viaţa să iasă din ape şi din 
mâl să iasă oul cosmic. 

A şasea creaţie: Fie ca viaţa să iasă din pământ. 

A şaptea creaţie: Şi când fu făcută aceasta, cel de-al 
şaptelea intelect zise: Să formăm pe om după chipul 
nostru şi să-i dăm toate puterile pentru a guverna 
pământul. Atunci omul deveni ca şi Creatorul cu şapte 
capete şi posedând ca şi el un suflet nepieritor. 

Ultimele cuvinte ale lui lisus pe cruce au fost 
proferate într-o limbă necunoscută în Palestina, greşit 
atribuite arameenii. În limba arameană, folosită şi azi de 
către preoţii copţi, ele nu au nici semnificaţie, nici sens. 
lată textul şi traducerea lui Churchward: Hele, Hele, 
Lamat, Zabac ta ni - Hele, mă sfârșesc, Lamat, Zabac ta 
ni, întunecimea îmi acoperă faţa. După A.B. Jaurequi în 
„Histoire de l'Amerique Centrale,” cuvintele au fost 
proferate în limba maya, la plus ancienne connue. 
Mayaşii primitivi erau coloni mu-eni. Continentul Mu, 
din pricina zguduirilor seismice violente, s-a dislocat, 
templele şi palatele s-au năruit, bogatele oraşe au fost 
nimicite. Apa, năvălind din două părţi, a înghiţit totul şi a 
dus la fund ce mai rămăsese. Aceasta a avut loc, ne spune 
Churchward, cu aproape 13 milenii înainte de Christos. 

„În anul VI Kan, 11 Muluc al lunii Zak, ne spune un 
extras din Manuscrisul Troano păstrat la British 
Museum, fragment dintr-o carte maya, găsit în Yucatan de 
către arheologul Le Plongeon au avut loc 
înspăimântătoare cutremure de pământ care au continuat 


până la 15 Chuen. Ţara munţilor de mâl, ţara Mu, a 
fost sacrificată. De două ori ridicată a dispărut în noapte, 
zguduită fără încetare de focurile subterane. Acestea au 
făcut să se înalțe munţi, să se adâncească văi, de mai 
multe ori şi în mai multe locuri. Suprafaţa s-a prăbuşit în 
cele din urmă şi atunci zece ţări au fost smulse una după 
alta. Ele au dispărut sub mare cu cele şaizeci şi patru de 
milioane de locuitori, cu opt mii de ani înaintea epocii în 
care s-a scris această carte”. Se presupune că acest 
manuscris ar avea o vechime de 1500 până la 3000 de ani. 

Datele corespund cu cele ale lui Churchward, cu 


oarecare aproximaţie. lată şi un alt document publicat de 
către Dr. P. Schliemann, e vorba de o inscripţie caldeeană, 
păstrată în arhivele unei mânăstiri din Lhassa, Tibet. 
„Când steaua Bal a căzut pe locul unde acum nu mai există 
nimic, în afară de mare şi cer, cele şapte Oraşe cu porţile 
lor aurite şi pereţii străvezii au tremurat ca frunzele în 
furtună. Şi iată că o pală de flăcări şi un nor de fum au 
ţâşnit din palate. Strigătele de spaimă ale mulţimii 
umpleau cerul. Ei s-au refugiat în templele şi în citadelele 
lor. Şi Mu Înțeleptul, hieratic al lui Ra-Mu, s-a ridicat şi le- 
a spus: Nu v-am prezis toate acestea? Femeile şi bărbaţii, 
cu pietrele lor preţioase şi veşmintele lor strălucitoare, 
plângeau zicând: Salvează-ne, Mu! Mu le-a răspuns: Veţi 
pieri, şi voi şi robii voştri, cu toate avuţiile voastre, şi din 
cenuşa voastră se vor naşte alte rase. Dacă şi acestea vor 
uita că superioritatea lor se datorează nu pe ceea ce îşi 
însuşesc, ci pe ceea ce dau, aceeaşi soartă le va fi 
rezervată. Flăcările şi fumul au înăbuşit glasul lui Mu. 
Pământul şi locuitorii lui au fost înghiţiţi de ape.” 

Se vede că e vorba de una şi aceeaşi catastrofă. Dar 
cum se face că au avut aceeaşi informaţie şi unii şi alţii 
atât de îndepărtați şi la timpuri diferite? Mu-enii erau 
navigatori neobosiţi şi au colonizat tărâmuri îndepărtate, 
iar centrele lor de cultură au funcţionat în continuare. 
Migraţiile lor şi expansiunea colonială s-au extins până în 
America de Sud şi America Centrală. Dovadă tabletele lui 
William Niven. La fel, Troienii erau tributari lui Mu. 
Civilizaţia mu-enă rezolvă şi enigma Sumerului; elementele 
sale, venind din altă parte, nu sunt un produs al 
Mesopotamiei, după M. A. Moret în Histoire de l'Orient. 

Sumerienii păreau de altminterea singulari printre 
popoarele din jur. La fel limbajul lor. Tehnica perfectă şi 
minuțioasă a metalurgiei nu se putea învăţa dintr-o 
regiune lipsită de minereu, iar bijuteriile, ceramica, 
ţesăturile, statuetele, obiectele diverse, decoraţiile sunt 
superioare vecinilor. Adorau pe zeiţa viei, Geshin, dar via 
nu se cultiva între Tigru şi Eufrat. Arheologii susţin că ei 
veneau din India. Sumerienii şi fenicienii au colonizat valea 


Indusului, bazinul mediteranean, Africa de Nord şi Europa, 
până în Irlanda. Mărturii ale influenţei culturii feniciene şi 
mediteraneene s-au găsit din Mexic până în Peru, susţine 
savantul american Cyrus Gordon, în urma descifrării 
textului fenician de pe tăbliţa de piatră descoperită în 
Brazilia, la Parahyba. Sumerienii erau mu-eni din imperiul 
colonial al lui Mu, Uighur. Uighurul, spune Churchward, 
era imperiul principal şi aparţinea lui Mu pe timpul 
potopului biblic care a distrus jumătatea sa de est. 
Potrivit legendelor chineze, uighurii au atins culmea 
civilizaţiei lor cu şaptesprezece milenii înainte. Imperiul 
uighur se întindea de la Oceanul Pacific până în Europa. 
Era înainte ca Marea Britanie şi Irlanda să se fi desprins 
de continent. Puțin câte puţin, uighurii s-au instalat în 
Europa urmând nordul şi vestul Caspicei, continuând până 
în Irlanda. Ei s-au stabilit în Spania, în Franţa şi în Balcani. 
Bazându-se pe rămăşiţele uighure descoperite în Europa, 
etnologii au conchis că homo europeus este originar din 
Asia. 

„Capitala uighură era amplasată pe ruinele Khara- 
Khotei în deşertul Gobi care, pe vremea uighurilor, era un 
ținut cu totul fertil. Profesorul Kosloff a exhumat un 
mormânt la Khara Khota şi a găsit acolo picturi 
reprezentând o Regină domnitoare cu consortul ei, 
amândoi purtând embleme decorative reamintind Mu”. Ca 
să ne dăm seama mai bine, o emblemă reprezintă de obicei 
o serie de picturi văzută şi explicată alegoric, desfăşurând 
o idee în vederi panoramice una după alta. Toate scrierile 
arhaice au făcut uz de embleme şi simboluri. Rămâne, ca 
întotdeauna, interpretarea justă, explicativă pentru minţile 
de azi, ca rezultat al unei căutări veridice. Altfel, cum 
spunea Bacon: „Gratification of curiosity is the end of 
knowledge for some man”. Cât priveşte cunoştinţa şi 
înţelepciunea, să ne amintim, totuşi, pentru o înţelegere 
desăvârşită, versurile: 


knowledge dwells 
In heads replete with thoughts of other man, 


Wisdom in minds attentive to their own... 

Mu şi Poseidonis (Atlantida lui Plato, situată 
dincolo de coloanele lui Heracles, azi strâmtoarea 
Gibraltar, scufundată în 9564 I. Ch.) poartă cheile 
misterului originilor civilizaţiei, cu zece-douăzeci de 
milenii înainte de Christos, după cum spun scriitorii antici: 
Plato, Homer, Sanchuniathon, Elien, Proclus, 
Theofrast, Theopomp, Marcellus, Apollodor, Diodor... 
Lemuro-Atlanţii, fii ai lui Mu, îşi întindeau civilizația 
asupra lumii, ale cărei vestigii se găsesc în America de Sud 
ca şi în Creta, în India ca şi în Mesopotamia, în Africa de 
Nord ca şi în Britania. Rolul arheologilor de pretutindeni 
ar fi să restituie complet marile civilizaţii dispărute, să 
reînvie Oraşele moarte şi să lumineze din nou Occidentul 
cu acea lumină primordială pură pe care veacurile de 
tenebre n-au reuşit a o întuneca. 

Europa a primit diferite curente de înaltă civilizaţie: 
curentul thulean, venind din Atlantida septentrională; 
curentul occidental, venind din Poseidonis şi curentul 
oriental, venind din Mu. Punctul de întâlnire al acestor trei 
curente a fost insula Creta, marele far intelectual şi 
spiritual care a luminat Grecia arhaică, insulele egeene, 
Ionia, Atica; întregul bazin mediteranean cu Roma, partea 
meridională a Galiei şi peninsula iberică la vest; Orientul 
Apropiat la est şi care în sud a reînviat Egiptul cu 
admirabilul sincretism al Alexandriei. 

Bascii, etruscii, cretanii şi noi constituim enigme 
pentru istorie. Care au fost relaţiile între aceste popoare în 
vechime nu se poate şti. De unde veneau sabinii, etruscii? 
Roma era nume etrusc. Deci român ar avea o vechime de 
necontrolat. De la ei au rămas zece mii de inscripţii, o 
enigmă pentru savanții întregii lumi. Dar, de curând, 
specialistul bulgar V. Gheorghiev a stabilit că limba 
etruscă era apropiată de cea a geților. Folosindu-se de 
ceea ce se ştia din limba traco-daco-geţilor a izbutit să 
traducă texte etrusce. Ce spune aceasta celor ce nu se 
înduplecă să asculte vocea trecutului? În ţinutul basc, un 
popor tot atât de vechi, se vede chiar localitatea Deva, ca 


la noi. Acesta e un cuvânt pur sanscrit, deva, un dieu. În 
Spania se află denumirea de Posada, han, bm. O.cz 
cuvânt absolut românesc35. Păstrăm încă vie amintirea 
luptei de la Posada, unde făceau popas (han) domnii noştri 
înainte de a trece în Ardalul aflat demult în stăpânirea 
aceluiaşi popor. 

Cineva, istoric bineînţeles, îmi reproşa că multe 
cuvinte se pot asemăna. Chiar cu acelaşi sens? Dar iată ce 
spun calculele matematice: Dacă încercăm să combinăm 
între ele numai cele 24 de litere ale alfabetului nostru, 
acestea pot fi aranjate în 600.000 cvadrilioane. Dacă am 
mai adăuga şi literele alfabetului spaniol nu se mai poate 
şti ce ar ieşi. Iar dacă toţi oamenii de pe glob ar scrie zilnic 
câte 40 de pagini de fiecare, ar fi necesar peste un milion 
de ani ca să se poată transpune în scris toate 
aranjamentele posibile ale celor 24 de litere. Aceasta ca un 
plus de cugetare pentru preopinenţi. Deci, cucerirea 
ignoranței omului modern se face prin revelarea 
cunoştinţei spirituale arhaice. Straniile arhive ale erelor 
preistorice constituie un limbaj simbolic pe care va trebui 
să-l descifrăm spre a-i cunoaşte nu numai datele, ci şi 
înţelesul pentru care a fost pictat. De nu era aici o 
Revelaţie Universală primară, de unde toată această 
identitate de idei? 

Trecutul nu e mort. Nu există nimic mort în 
Natură. „lotul e organic şi viu; întreaga lume pare a 
fi un organism viu,” zice Paracelsus. lată cum citirea şi 
înţelegerea unei probleme istorice ne integrează total şi 
conştient în Natura vie, Firea. Acesta este scopul mersului 
istoric. De aceea, credinţa noastră că Rațiunea guvernează 
Lumea şi, în consecinţă, a guvernat istoria este pe deplin 
justificată. Mircea Eliade în op. cit. la pag. 84 scrie că: „Şi 
când, în sec. XIII, Iordanes începe să fie citit în toată 
Spania,” dacii „intră în istoria şi genealogia poporului 
spaniol prin Historia Gothica a episcopului Jimenez de 
Rada şi Cronica General a regelui Alfonso el Sabio”. Ceea 
ce Alfonso scrie despre strămoşii îndepărtatei Dacia sau 
Gocia despre Zalmoxen, „despre care istoricii povestesc că 


era minunat de înțelept în filosofie,” despre regele 
Boruista şi consilierul său Dicineo, derivă direct din 
Iordanes. 


IX 

Addendum completiv 

Ne oprim spre a nu lua proporţii. Notele de mai sus 
vor adăuga poate ceva la „strânsa asemănare” dintre 
descoperirile de la Tărtăria şi documentele sumeriene. 
Concluziile nu se trag de scriitorul acestui fugar excurs cu 
alură istorică. Ele se lasă pe seama cititorului şi a 
documentaţiei. Ceea ce vrem să subliniem este doar titlul 
încercării noastre: Antichitatea arhaică a băştinaşilor 
acestui pământ. Căci ca un popor să ajungă să spună lumii 
lumină şi inimii anima trebuie să fi dus pe umeri milenii de 
strădanii materiale şi spirituale neîntrerupte. Numai noi, 
până în evul mediu românesc, am păstrat acel Io înaintea 
numelui de domnitor şi voievod, o străveche moştenire şi 
tradiţie, ca pomenire a divinității şi ca invocare a ei, în 
sensul de: In nomine, Prin graţia, De par le... În nici un caz 
nu are semnificaţia unei teribile infatuări, Eu (io)! În mitul 
lui Prometeu, mai vechi decât elenii înşişi (Bunsen), nu 
aparţine nici lui Hesiod, nici lui Eschil care l-a dramatizat, 
e vorba de Io. 

Io este aegyptiis lunam, marea mamă divină, 
Dumnezeul misterelor. Diodor ne spune că însuşi 
Moise numea pe Dumnezeu lo sau lao. Jo este fiica 
misterioasă, fecioara nemuritoare, simbolul sufletului. În 
Egipt, după trecerea probelor, i se comunica neofitului 
numele lui lao, rostit io - „Io care s-a cinstit în Eghipet,” 
vezi traducerea Metamorfozelor lui Ovidiu. Se cunoşteau 
acestea în misterele preistorice ale Traciei, bien avant 
Homčre. „Prometeu înlănţuit” este o dramă cosmogonică, 
în care Eschil a spus sau a destăinuit prea multe, ca şi în 
celelalte şaptezeci de tragedii ale sale, din care numai 
şapte se păstrează şi pentru care a şi fost condamnat. I s-a 
pus în sarcină că a adoptat teogonia egipteană. Eschil şi 


Shakespeare vor rămâne sfincşii intelectuali ai veacurilor. 
Io, scris sub forma cifrei 10, este perfecțiunea însăşi 
(Pitagora). Cine poate controla filiaţia misterelor antice 
până în evul mediu românesc? Erau în legătură spirituală 
nu numai cu misterele elenice, ci şi cu spiritualitatea înaltă 
egipteană. Cu toate acestea, sunt urme iniţiatice spirituale 
traco-dace. Şi azi găsim pe inelul lui Mihai Viteazul 
inscripţii de neînțeles; pe picturile de prin biserici ale 
domnitorilor sunt fraze stranii fără  lizibilitate 
curentă, în caractere runice necunoscute. 

Simbolul acesta io era considerat mama omenirii, 
fecioara cu coarne de vacă (la egipteni). Simbolul vacii, în 
înţelesul său interior, este unul dintre cele mai mari şi mai 
filosofice. „Eu cred în vacă,” spunea Ghandi în 
catechismul său. Despre sacrul sensului ei, probabil altă 
dată. Omenirea, în care şi pentru care trăim, e Prometeu: 
cel ce vede înainte. În criza prin care trece, omenirea 
trebuie vegheată prin istorie şi mit să nu devină Epimeteu: 
cel ce vede după. Ah, acest popor care, în anul 1402, a 
smuls admiraţia marelui cuceritor Timur Lenk pentru 
cavaleria valahă, rămasă credincioasă lui Baiazid, care 
trecea prin mongoli, cum spune fraza rămasă celebră, „ca 
printr-un lan de mături!” sau Galeriu care, învingând 
pe perşi cu trupe dace, a voit să preschimbe 
titulatura imperiului roman în cel dac; popor care ar fi 
putut interveni, în anul 1444, în evoluţia lumii, prin cel mai 
mondial spirit al său, Cavalerul Alb al Valahiei, Ion 
Corvin, omul destinului (Corbul valah), care ar fi scutit 
Europa de 433 de ani de non-europenism! Dar am preluat 
moştenirea şi vom fi în continuare „oameni ai destinului,” 
menţinându-ne vechiul rol de „punte”, via gentium, în sens 
strict spiritual între Orient şi Occident, de care are 
neapărată nevoie lumea, în integrarea şi comunitatea ei. 

Vechimea aceasta este motivul pentru care am fost şi 
mai suntem încă cei mai puţin cunoscuţi, cei mai neînţeleşi 
şi cei mai calomniaţi. Între sentimentul de ţară, popor şi 
limbă şi umanitate nu vedem o antiteză a culturii şi a 
existenţei noastre, o lipsă de paralelism, de ecuaţie, ci vom 


considera o identitate desăvârşită. Vechimea noastră ne dă 
dreptul firesc de a o face. Căci am reflectat cu înțeleptul: 
„Prezentul este copilul trecutului, viitorul odrasla 
prezentului şi, cu toate acestea, o, moment prezent! 
nu ştii tu că nu ai părinte, că nici nu poţi avea copil, 
că totdeauna doar pe tine însuţi te zămisleşti?” 

Un profesor american de la universitatea din 
Colorado spune, printre altele, că „adevărata 
perspectivă istorică a lumii contemporane nu poate fi 
înţeleasă fără cunoaşterea istoriei României”. lată o 
concluzie revelatoare! Poporul nostru, el însuşi şi acelaşi 
dintotdeauna, va da şi de data aceasta un plus vecinilor, 
occidentului, lumii, prin suferinţa şi sufletul lui antic, prin 
sforţările sale îndârjite de a prinde luminile de dincolo de 
el, prin luptele sale pentru o pace care depăşeşte 
înţelegerea, dar mai ales - şi acesta e mesajul - prin 
neîncetatul mers înainte al lui, în pofida oricăror oprelişti; 
căci civilizaţii s-au dus şi civilizaţii se întorc pe o nouă 
spirală a progresului uman, având pururea acelaşi ferment 
nodal: sufletul poporului. 

Am scormonit, inspirat, timpul istoric şi nu am dat de 
morţi. Ci de vii. Nu ne-am simţit un necrofor fără 
astâmpăr, ci am atins vremea când frumuseţea era 
educaţie, kalos kai aghatos, frumos şi bun, trăire 
spirituală, catharsis, a unei stirpe nemuritoare. Acum şi 
aici ne-am luat sarcina pristavului care anunţă: Liderii 
unui popor să nu uite că acela care vede cât mai mult în 
trecutul unei naţiuni poate vedea cât mai departe în 
viitorul ei. Căci trecutul garantează expansiunea infinită a 
viitorului. Lăsăm, aşadar, studiul deschis, considerând că 
adevărul este mai straniu decât ficţiunea. 

Elie Dulcu, 

Focşani, 1966-1978 


Poetul pristav 


Nu sunt un vagabond al cimitirelor, 


un necrofor al mileniilor, 

ci am săpat adânc în trecut 
să aflu rădăcina vie 

spre a lăstări mai departe 
în solul natal, 

cu acelaşi strai, 

obicei 

şi acoperământ, 

cu ecourile naiului de-atunci 
şi-al fluierului, 

şi cu jocul căluşeresc. 


La capătul mileniilor 

am dat de Eumolp tracul, 

cel ce-a dus misterele fiinţei 

în Elada, 

cel ce m-a-nvăţat 

dactilii orfeici, 

poemele pater sacrorum-ului său, 
Orfeu, 

care a legat Egiptul 

cu Grecia 

prin Dacia Mare; 

cel ce m-a instruit 

în dimensiunile esoterice ale poeziei, 
dincolo de achiziţiile inteligenţei, 
cel ce mi-a arătat ţara de dincolo 
— paradesa- 

cu vagul, 

insensibilul 

şi inabordabilul ei. 


Acum merg spre alte milenii 
pribegind după o lumină mai tare, 


printre stelele altor timpuri, 

când puterea celor ce ne-au născut 
va împlini 

destinul corbului valah. 


Nu cânt, 

ca un aed întârziat al faunei lui Pan, 
doar bucuria naturii, 

ci sunt un artizan ce-aduce 

vremile lungi din urmă, 

în zilele calde de azi, 

spre un înainte mai îndelungat. 


Aţineţi enigmele poetului, 

el are respectul pudic pentru adevărul pe care-l 
trăim; 

el e pristavul său direct, 

interpret al zeilor 

şi cântăreţ pe colinele patriei sale. 


Elie Dulcu 

